Minatubod Ako Sa Diklom: LOVE IN TIME OF GLORIA (Patabi ki Gabriel Garcia Marquez)\nLOVE IN TIME OF GLORIA (Patabi ki Gabriel Garcia Marquez)\nLOVE IN TIME OF GLORIA\n(Patabi ki Gabriel Garcia Marquez)\nPaano mamomoot sa panahon na kita nalilindongan kan anino nin dakulang pwersa nin kapasloan, nin kultura nin garapalan, kan presenting administrasyon na ginagadan an gabos na pwedeng laomon, tubudon na igwa pang a’ngay asin direksyon na pwedeng padumanan an banwaan na ini?\nAn isyu kan pulitika sa ngonyan na panahon orog na minapalinaw kan imahe ni Sisyphus, an daing kasagkoran na paguru-utro kan pagpalitong kan gapo, an pangyayari dai man nagbabago an lakaw an istorya kundi an mga karakter sana. Paano mamomoot sa panahon ni Gloria na bako naman na nagpapadalagan kan Filipinas, bako man an saiyang gabinete, bako man an saiyang mga siyo sa military, bako man an saiyang mga tauhan sa burukrasya kundi an pagkapaslo sa poder kaibahan na an kwarta an gabos na pwedeng akoon. Bako si Gloria an nagpapadalagan sa nasyon na ini kundi an maraot na bagsik nin pagkapaslo na nakakupo nin lawas sa babaying ini asin sa saiyang mga pag-iriba. Bakong mga pulitiko an nagpapadalagan kundi an karigsokan, an lehitimasyon kan korapsyon na nanitawo na sa satuya. Sarong helang, kanser na nagdukot, nagsusupsop, luhay-luhay na ginagadan an hawak, an banwaan. Ano an lugar kan pagkamoot sa panahon na ini kun sain an kawaran nin respeto sa buhay an orog na nagungurog? Ano pa an institusyon sa satuya na nabakunahan tanganing an nasabing helang dai makakupot, dai makadukot sa satuya? Pesimistiko, kun sasabihon na gabos may helang, alagad, siisay an nakakaaram? Ano ining kapagalan, ining daing pakilabot na duros na iyo orog na minalataw sa satuyang palibot?\nNaglalawig an listahan kan mga hapot, dikit na sana an naghahanap simbag nin huli ta masasabing igwang pwersa nagmamantenar, igwang mga maimbong na disposisyon, igwang mga nasa tahaw, igwang mga daing pakiaram, igwang mga pagal asin normal na kun an banwaan dai naghihiro, kun an banwaan nawawaran na kan pandok nin pagiging tawo, kun an banwaan nagigin na sanang imahe kan pagpadalagan kan gobyerno, normal na dalan an pagkulong sa indibidwal na reyalidad, normal an maghanap nin lindong sa sadiri, normal na mas marahay pang paorogon an sadiri kun gabos naman nagbabalik sa sadiri na suhay sa kun ano an pagkamoot na iyo ngani an pagluwas sa sadiri. Sain kita namomoot? May pagkamoot pa man daw sa nasyon na pinapapatubod kitang yaon, alagad dai namamatian?\nKun an pagkamoot gikan sa boot, nangangahulugan sana na kita kaipuhan na magkaigwa kan bagsik nin pagpili, kan isog nin boot na bagohon an sistema, bagohon an sadiring iyo na ngani an kalaban ta. Sa pagbalik niyato sa satuyang sadiri, ano an mahihiling niyato? Kadaklan na beses, an pagkamoot na ini dai minaluwas sa haraning palibot, pamilya, amigo asin amiga, padihon, madihon na bakong harayo sa korapsyon, sa parokyalismo. An halangkaw na klase nin pagkamoot, iyo na an magkaigwa an tawo nin kabagsikan na kamotan an katauhan, an gabos na buhay, alagad sa satuya, minabalik kita sa sadiri, minabalik kita sa makasadiring interes na pinapadanay man kan banwaan na mas dakula na an pagkapaslo kisa sa pagtao. Binahog ta nang marahay an kapasloan na ini na tugot na kitang mag-ako kan mga rakdag, tugot na kitang mabuhay sa status quo, tugot na kitang itao sa helang an hawak na ini, an banwaan na ini. Kun an pagkamoot gikan sa boot, kaipuhan ta man nin isog nin boot tanganing mabago an sistema, masakit alagad posibilidad. An pagbalik niyato sa sadiri, an pagbalik niyato sa haraning palibot dai man kaipuhan na mag-untok diyan, nin huli ta an nasyon, nagpupuon sa sadiri, nagpupuon sa sadit na istruktura. Dai kita makulong sa sadiri, dai kita makulong sa pamilya nin huli ta kun tutubodan niyato an pilosopong si Maurice Merleau-Ponty sinabi niya na ‘All human acts and all human creations constitute a single drama, and in this sense we are all saved or lost together. Our life is essentially universal.’ Ini man sa paghiling ko an mangyayari satuya kun an dai niyato mahiling asin mahimo an kamawotan kan satuyang boot na iyo man an burabod kan gabos na pagmati nin pagkamoot.\nPosted by Kristian Cordero at 12:16 PM\nPAUROGON SADIRING TATARAMON\nLOVE IN TIME OF GLORIA (Patabi ki Gabriel Garcia M...\n3 AKLAT ANI SA TAON KAN KINO


Pinangat Festival - Wikipedia\nPinangat Festival an kapiyestahan kan Camalig, Albay na pangenganyar sa mga turista asin sa mga negosyanteng magkainteres man na magkaag negosyo sa banwaan. Tuyong rinorokyaw ini sa laog kan bulan na Hunyo.\nAn okasyon na ini nagtataong doon sa sarong produktong Camalignon na iyo an pinangat, na dakul na Bikolano an nagsasabi na iba man an pakaluto asin an pakasiram.\nAn pinangat kan Camalig ginigibo nin siring: nakirinit nin mga dahon natong, sinasalak igdi an balaw, tinoktok na diit na pulang laya, buda sisalakan nin rinunot na tabangongo o karneng orig. Ini gabos pinapatos sa malomhok na dahon kan natong, binubugkosan asin linuluto sa guta nin niyog. Syempre, kun gusto ini magin mainit asin maharang, sinasangkapan pa nin pigrunot na siling labuyo.\nIgdi sa Festival, an banwang Camalig pinupukawan an gabos na tawan atensyon an saiyang kakayahan asin mga kayamanan. Pinapahiling kun ano an saiyang mga posibleng makakayang gibohon magin man sa pag-ogma asin man sa paghingoa. Iyo ini an panahon nin paglinga asin pagatid-atid kan mga Camalignon kun paano mapatalubo an sadiring yaman sa kultura asin sa ekonomiya.\nSa mga aldaw nin Festival, itinalaan an mga kompetitsyon, mga karawat, mga pagtogtog nin banda, karantahan, parada, mga eksibit kan produktong Camalignon, mga kakayahan sa isports asin mga pagarayonan kan saiyang mga malalambing na mga daraga.\nTampok sa kapiyestahan iyo an pagpatibayan sa pagkakan nin maharangon na lada' (sili) asin an paghulmag sa pinangat burger na dakulaon na, may palaman pang pinangat na rinamasan kadakul na siling labuyo. Ini an mga aktibidad na pan-turista, mala ta nakalaog na sa libro kan Guinness an pagkamatibay kan taga-Camalig sa pag-nguta asin paghamil nin mahaharang.\nAn Pinangat Fesrtival kan Camalig nagpropromesa sa mga bisita asin paradalan, mga turista man o mga dayo hale iba-ibang probinsya, nin mas maogmang kaalingan sa maarabot pang panahon.\nMga pangluwas na takod[liwaton | liwaton an gikanan]\nAlbay Tourism, Festivals\nOfficial Website of Camalig, Albay\nPinaghugot gikan sa "https://bcl.wikipedia.org/w/index.php?title=Pinangat_Festival&oldid=159728"\nHuring pigliwat an pahinang ini kan 15 Enero 2016, alas 15:41.


Casureco II mapaapod referendum: Pagpipilian kun maparehistro sa CDA, SEC, NEA\nIsusunad na sa referendum kan Camarines Sur II Electric Cooperative (Casureco II) sa miembros-consumedores nganing mag-desisyon na kun saen mawot nindang irehistro an cooperativa na pagpipilian an minasunod, Cooperative Development Authority (CDA), Security and Exchange Commission (SEC), o dapat magpadagos sa presenteng manijamiento sa lindong kan National Electrification Administration (NEA).\nSi Rolando Pante, Institutional Service Department (ISD) Manager asin parataram kan Casureco II nagpahayag sa Bicol Mail na sainda nang pigtalaan an referendum sa isasabay sa gigibohon na Annual General Membership Assembly (AGMA) sa Octubre 2017 nganing makua na an desisyon kan consumedores.\nAn actividad kan manijamiento kasunod kan\ndirectiva ni NEA Administrator Edgardo R. Masongsong na dapat antes kan Enero 2018 magconducir na nin referemdun sa kaparejong mga kahapotan an gabos na cooperativa nin electricidad sa nacion.\nAn Casureco II Consumers Group na pinamamayohan ni Consejal Miles Raquid-Arroyo, perang taon na an nakakaagi hinagad na sa manijamiento na magpaapod nin referendum nganing hapoton an rinibong consumedores kun pabor o contra sa conversion kan Casureco II sa stock cooperative o magpa- rehistro sa CDA alagad ngonian sana sa bagong pamayo kan NEA nagpaluwas nin memorandum.\nKun an sarong cooperativa nin electricidad rehistro sa CDA asin kun magdeclara an manijamiento na igwang ingreso an miembros makakarecibe nin dividendo alagad kun lugi mayong makukua. An matukaw na director dapat elihido kan miembros asin an nabilog na junta iyo an manombra kan general manager.\nKun maparehistro sa SEC dai paman pigdetalye kan cooperativa asin sa presenting pagpadalagan padagos na inaapod na cooperativa nin electricidad alagad dai man rehistro sa CDA.\nDigdi sa rehiyon cinco na igwang onceng cooperativa nin electricidad solamente an Sorsogon II Electric Coopperative an rehistro sa CDA bilang stock cooperative.\nDinagdag pa kan Casureco II na nagtalaan sinda nin district elections sa Agusto 26, 2917 sa mga banwaan kan Magarao, Bombon, Naga South asin Naga North. Sa presente igwa nang elehidong mga director sa banwaan kan Calabanga, Tinambac-Siruma, Milaor asin Pili.\nAlagad kun liwat magpalyar an pigtalaan na district elections an NEA manombra nin mga director sa mga vacanteng distrito mantang an saindang kualipikasyon dapat masunod si dating reglamento sa nagcacandidatong director. (DPA)


Home / Bicol News / Catanduanes / virac / Water / Virac, nasa 'state of calamity'\nVirac, nasa 'state of calamity'\nBicol Standard Newspaper Friday, August 31, 2018 Bicol News, Catanduanes, virac, Water\nMagkatabang na pinagset-up kan mga personahes kan Virac MDRRMO asin Philippine Red Cross an Water Filtration System sa salog kan barangay Hicming tanganing makaprodusir nin malinig na inumon na tubig para sa pangangaipo kan mga konstituwentes. (Go Shine Virac)\nVIRAC (Bicol Standard) -- Dagos na mananggad na pig declarar na nasa lindong kan state of calamity an banwaan kan Virac, Catanduanes, nin huli sa pira nang aldaw na na-experienciahan na pagkulang-kulang nin tubig na inomon.\nNanotaran kan gobierno lokal kan Virac na nagbaba na maray an lebel kan water sources sa lugar.\nPig confirmar ni Mayor Samuel Laynes na pinirmahan na niya an resolution na nagdedeclar sa Virac na nasa lindong kan state of calamity.\nMientrastanto, sabi sa report kan Municipal Disaster Risk Reduction and Management Office (MDRRMO) kan Virac, 11ng barangay councils kan Virac an nag aprobar nin resolution na naghohorot na kaipohan na magkaigwa nin siring na declarasyon.\nAn mga afectadong barangay iyo itong mga namumugtak sa sentro kan cabeserang banwaan na nakukua nin supply nin inomon na tubig sa duwa kan tulong water sources na iyo an Paturog asin Sibanjan.\nAfuera kan kasakitan na makakua nin supply nin inomon na tubig, an mga tinanom anas nang luyos, asin an gatak kan daga risa na.\nVirac, nasa 'state of calamity' Reviewed by Bicol Standard Newspaper on Friday, August 31, 2018 Rating: 5


Minatubod Ako Sa Diklom: September 2005\nPosted by Kristian Cordero at 6:24 PM 1 comment:\nAllan Pastrana (center), (Grand Prize winner, English Category)\nManingning Miclat Awards for Literature 2005\nPosted by Kristian Cordero at 6:20 PM 2 comments:\nSonny Sendon and Mrs. Alma Miclat (Maningning's Mother)\n2005 Maningning Miclat Awards for Literature\nPosted by Kristian Cordero at 6:16 PM 1 comment:\nWishing Well, Tagaytay\nPosted by Kristian Cordero at 6:11 PM 1 comment:\nAn relasyon kan Dios asin tawo nagpoon kan an tawo magin tawo. Sa saiyang dakulang kapakumbaaan, nahiling niya an kakulangan kan saiyang sadiri sa pagtingkalag niya sa madiklom na kalangitan. Sa satuyang suanoy na osipon nginaran asin hiniling kan tawo an relasyon niya sa Dios sa paagi nin manlain-lain na bagay asin eksperinsya. Asin an pinakaorog kaini iyo na hilingon an Dios bilang sarong magurang. Sa enot na panahon, may mga rebelasyon asin patunay na hinihiling an Dios bako sanang sarong ama kundi saro man na ina, sarong babayi. An predominanteng pagtubod asin paghiling sa Dios bilang sarong Ama hararom na nakagamot sa patriarka asin sa simbahan na Katoliko. Daing lain sa paghiling na ini asin dai man lain gayod na punan niyatong hilingon an Dios bilang sarong ina. Sa panahon na yaon sana sa bang’bangan kan dungo niyato an karatan kan terorismo, pagraot kan satuyang kapalibutan asin an daing puknat na giyera, kapagtiosan asin iba pa, bako sanang marhay na alternatibo kundi orog karahay asin angay na hilingon niyato an satuyang Dios bilang sarong Ina.\nMinsan si Papa Juan Pablo I, nagsabi sa saro sa saiyang mga diskurso na an Dios satuyang Ama, alagad siya saro man na Ina. An katotoohan na ini ipinahayag man sa lumang tipan asin minsan si Jesus sa saiyang mga parabola, ipinahiling niya an Dios, tunay an naggad na mayaman sa pagkamoot asin maluya sa pag-anggot. Totoo, na si Jesus nag’agyat satuya na apodon an Dios na Ama, alagad an saiyang Abba na ipinahiling lihis sa Dios na satuyang nabisto sa mga agi-agi sa lumang tipan. An Ama na ipinamidbid ni Jesus bakong Ama, na andam na magdara nin kilat asin pesti sa lambang pagkakasala. An Ama na ini tunay na maheherakon, mamomoton, an ama na nagdalagan asin dai na naghalat kan mahiling niyang nagdadangadang an saiyang nguhod na aki. Ini an parehong Dios na iniladawan ni Jesus sa saiyang parabola tungkol sa babaying nawawaran nin sarong plata, paliliwanagon niya an saiyang harong, sagkod na makua an saiyang hinahanap asin kun makua niya na ini, magpapaapod siya nin sarong bangkete. (Lukas 14: 8-10). Sa siring na imahe tinawan kita ni Jesus na hilingon an Dios bilang sarong babayi, bilang sarong ina. Minsan sa lumang tipan, ibinaing kan profeta an Dios bilang sarong gona na nagmamakulog sa saiyang ga siyo.\nAn limitadong paghiling sa Diyos bilang sarong lalaki—ama, nagiging saro sa mga dakulang kawsa kun paano nagiging lehitimo sa satuyang banwaan an pag-aabuso sa mga kababaihan. An kultura na nagdadalagan sato, iyo an kultura nin pan-ooripon. Ini an sarong lain na epekto kan patriarkiya. Kun minsan an salang lohikang nagdadalagan iyo na nin huli ta si Jesus, na aki ni Dios, namundag na sarong lalaki, bo’ot sabihon an mga lalaki, mas kabaing sa Dios. Sa kontekstong ini nangyari an pagpades-pades asin an hierarkiya. An nagtatao nin sugo asin nagsusunod. An lalaki asin an babayi, an itum asin an puti, an hawak asin kalag, an Kristiyano asin an pagano, asin kadakul pang iba. An pagsabi an Dios, lalaki, nagtataong limitasyon sa saiyang pagka-diyos. Asin kun pupunan niyatong hilingon an dios bilang sarong babayi, ini sarong gawe nin pagpapahiwas asin pagpaparom kan saiyang pagka-Dios.\nSa satuyang pagtubod, si Santa Maria, an pinakonkretong ladawan kan Dios bilang sarong ina, bilang sarong abayi. Alagad si Santa Maria bakong Dios. Kun minsan ngani mas nagdudulok pa kita ki Santa Maria asin bako sa Dios. Nin huli siguro ini sa pag-isip na an Dios, sarong lalaki asin si Santa Maria, babayi. Mas nakakaintindi, mas nahahagadan, mas madaling dulukon si Ina. An paghiling na ini konsekwensya kan lanit kan koloniyalismo, an mga Kastila an nagdara kan pagtubod na ini. Mahiwas an porma kan diskriminasyon kan mga Kastila. Dakul an kabtang asin iba an paghiling sa dugo. Iba an creole sa peninsulares, sa insulares, sa Filipino asin sa Indio.\nSa Bikol mismo, kaipuhan niyato an pagsantigwar, an pagpurga kan kultura niyato. Bakong gabos na dinara sa satuya marhay, may mga suanoy kitang kadunongan na as orog karahay asin orog kagayon na paghorop-horopan. Si Ina na nagin nang parte kan satuyang inibilog na istorya an sa paghiling ko an ago niyatong simbolo laban sa patriarkiya na mina’ilo sa satuyang kapag-arakian. Sa paagi ni Ina, matukdoan lugos niyato an sunod na henerasyon nin pagrespeto sa kababaihan. Si Ina an bagong Eba. Bako nang matarom o dai na nganing saysay an kasabihan na an babayi an nagdara kan kasalan sa kinaban, ta yaon na si Santa Maria. Si Santa Maria na sa paagi kan saiyang mapakumbabang pag-ako sa kabotan kan Dios, nagtao nin buhay ki Jesus, nag-ataman saiya, sagkod duman sa kalarayo. An pag-pangaki ni Santa Maria ki Jesus sarong ladawan kan Dios bilang sarong ina na nagtataong buhay sa kinaban.\nAn maldisyon ni Eba natapos na. An pangangaki bako nang sarong maldisyon, kundi ini sarong diosnon na pagheras sa pagkamoot, na iyo an Dios an sana. Si Ina an magiging enot niyatong imahen nin katalingkasan, bako sana siyang simbolo na pag-aarawagan niyato kundi lugod siya an makapagpalaad kan satuyang puso, asin makapukaw kaini na maghimo nin magkakanigong aksyon na labanan an kapagtiosan, an korupsyon, an pagra’ot kan satuyang kapalibotan, an salang porma patriarkiya na paslo sa poder. Masdan niyato sa pagprusisyon niyato. An Divino Rosto, asin an imahen kan Virgen nin Peñafrancia, mga babayi baga (si Santa Veronica asin si Santa Maria) an nagdadara kan parehong Jesus.\nPosted by Kristian Cordero at 11:38 AM No comments:\nPosted by Kristian Cordero at 11:34 AM No comments:\ndai ko pa man giraray iriribay an gayon kan lugar na ini.\nPosted by Kristian Cordero at 11:30 AM No comments:\nPosted by Kristian Cordero at 4:16 PM No comments:\nKan nakaaging semana, pormal na binonyagan an bago kong espasyo sa Bicol Mail. Bo’ot kong gamiton an natatadang liwanag kan Smoldering Wick sa paagi kan pagsantigwar. Bilang sarong parasurat, ako nagtutubod na an saro sa dakulang katungdan kan mga arog ko iyo na an magsantigwar kan banwaan. Sa pagsantigwar nangangaran an ga perdisyon, an lado kan kaogmahan, an rarom kan kamundoan, lanit kan lugad, siram kan giram asin sa kabilogan an eksperinsya nin tawo sa saiyang kinaban. Ngonyan na semana, mawot ko na magta’o nin suru-salapid na paghorop-horop manunungod sa kapagtiosan kan satuyang banwa sa perspektibo nin sarong nagsusurat nin mga rawit-dawit asin magkapira naman na osipon. Gusto ko man na ipahiling saindo an dalagan kan literaturang Bikol sa ngonyan na panahon asin an tabang kan literatura sa pagbuhay asin pagbilog nin bagong kultura na iyo an kasimbagan niyato sa kapagtiosan kan satuyang mga kalag bilang mga Bikolnon. Bo’ot ko man na iheras saindo an sa paghiling ko an kaipuhan na gampanan kan satuyang mga parasurat (creative writers) sa banwaan na satuyang kinamumugtakan.\nSa pagpoon kan dekada noventa, luhay-luhay an pagbutwa kan mga bagong tingog sa literaturang Bikol. Manlain-lain na tema an saindang ipinapahayag manunungod sa pagbuhay-buhay, pag-uugali, mga eksperinsya, personal man ini o imbuwelto an kadaklan. Dai mawawara digdi an mga tema manungod sa relihiyon, pulitika, libog, mga sensitibong tema nin sekswalidad, pagkamoot asin iba pa. An mga para-surat na ini may kakayahan na magsurat sa Ingles siring man sa Filipino. Nagpoon an iba sa saindang mga school publications, nanggana sa mga local na kompetisyon, nakadayon sa prestiyosong mga national workshops arog kan UP, Ateneo de Manila, Silimman, Iligan asin Iyas sa Bacolod, asin padagos pa man an pagluwas kan saindang mga obra sa mga lokal asin nasyonal na magasin, internet, literary folios, libro asin iba pang Media. Nagigin sarong avenue naman para sa mga parasurat an poetry reading (pagbasa kan saindang mga obra) sa mga manlain-lain na okasyon. Regular man an miting kan mga nagsusurat sa Bikol asin siring sa mga nagkaerenot samuya, an grupong ini inaapod na Kabulig-Bikol. May mga aktibong miyembro sa manlalain na lugar kan Bikol asin sa iba pang parte kan kinaban. Arog baga ni Merlinda Bobis na nasa Australia asin Luis Cabalquinto na nasa New York. May mga estudyante, paratukdo, empleyado kan gobyerno, miyembro nin mga Non-government agencies, may mga tambay asin nagtitinda na sana gayod nin Tocino, longganisa asin Natasha products. Sa siring na mga pagbuhay-buhay, may mga ordinaryong tawo digdi sa probinsya na nagmamakulog asin nagtutulod na mapatalubo an literaturang Bikol.\nSa sakuyang obserbasyon, bakong mapinadangat an probinsya sa mga creative writers. Dai pa akong nabaretaan na nagsusuporta an lokal na gobyerno nin sarong programa bukas para sa satuyang mga para-surat. Ano an bo’ot kong sabihon? Sa sakuyang paghiling, maluya o kulang sa suporta an mga tawo pag-abot sa mga bagay na ini. Dai kita gayong- nagririparo sa satuyang mga sadiring parasurat. Dara siguro pa ini marahil kan koloniyalismo tang pag-isip na an lenggwaheng Bikol bakong angay na gamiton sa pagsurat nin rawit-dawit, makalawing basahon an mga osipon. Baduy an mag-Bikol. Kun binibisto man an orag kan sarong para-surat dapat nabisto muna siya sa ibang lugar, luwas sa Bikol, bago siya tawan nin onra kan probinsya. Kun kaya minsan sa mga parasurat niyato nangyayari an penomenon kan diaspora. Minahale sa saiyang sadiring banwa asin nagigin estranghero sa hararayong mga lugar. An pinakaharaning alternatibo man sa ibang parasurat iyo an Manila. Dakul sa mga maoorag na parasurat ngonyan sa Manila an hale sa Bikol, tubong Bikol, may gamut sa Bikol. Nanggana na sinda sa Palanca, naglagda nin magkapirang libro asin regular na nagluluwas an saindang mga obra sa mga babasahon, antolohiya asin iba pa.\nMantang kita digdi sa probinsya, kabilugan sana kan bulan kun makahiling nin mga bagong libro. Tolo sa sarong taon, dakul na iyan. Gusto kong hilingon an bagay na ini sa kakulangan nin mga bookstores sa satuya. Pira sana an lugar na pwedi niyatong bakalan o sublian nin libro. An mga presenteng libro man sa ngonyan na pwedi niyatong mabasa puros nakasurat sa tataramon na Ingles. Dakul pa an kakanan sa Naga kumpara sa mga bookstores. Dagul pa man giraray an nakapila sa Mcdo kaysa sa pirang tawo na mahiling mong naguukay-ukay sa booksale sa Robertson, sa LCC asin sa Bookshop. Kun igwa man pating binabasa an mga tawo, bako ining sa Bikol o manunungod sa Bikol. An pinakahuring librong nagluwas iyo an Balalong ni Fr. Philip Bersabe kan Holy Rosary Minor Seminary, ini katiripunan nin mga ariwaga (Bikol proverbs). Bihirang-bihira an mga proyektong arog kaini.\nMahalaga para sa satuya bilang mga Bikolnon an giraray na pagpadaba sa tataramon kan satuyang ugom na dila. Kun mayong mamakulog sa tataramon na ini. Siisay pa? Nagiromdoman ko an sarong anecdote sa theater. Igwa daang sarong theater major sa sarong Unibersidad sa Manila an nagtaram sa professor na garo dai angay sa entablado na gamiton an Tagalog. Napamudong an gurang na maestro asin sinabihan an estudyante: Putang Ina mo! Nabigla an estudyante sa sinabi kan professor asin luminawas ini sa klasrum. Pagluwas kan garo na magkahiribing estudyante, nagsabi an professor sa sarkastikong tingog, Tingnan nyo, Hindi ba powerful ang Tagalog?\nSa kaso niyato kuntento na kita na madangog ta an lenggwahe sa kalye, sa irinuman sa kanto asin sa laog kan simbahan. Kun kaya dai ta matatalikdan an katotoohan na sa ngonyan, simbahan pa an giraray an nangangawat sa ilang kan mga publikasyon na ilinuluwas. Alagad limitado an sana an kakayahan asin poder kan simbahan na magpaluwas. Apwera kan mga nobena, regular an pagluwas nin Misal na Bikol asin iba pang babasahon mapapadapit sa ispiritwalidad. Sa kasong ini, garo napapatunayan si sinabi kan kritiko asin iskolar na si Paz Verdades Santos na an Bikol yaon pa sa medieval period.\nKadaklan man sa mga alternatibong pagpapatalubo kan mga nagsusurat pinapadrinohan nin mga pribadong pamilya arog kan mga Arejola, asin bilang-lang-sa-murong may pagmakulog sa pagsurat. Daing suporta an gobyerno. Siring sa mga tawong-lipod, luhay-luhay na nawawara sa mapa, sa satuyang mga memorya an kahalagahan kan pagsurat, an kahalagan kan saindang mga obra. Dugang pa kaini an marahil na pagkasugong nin isip sa parte kan satuyang mga lideres. Hinohona ninda na an parasurat, mayo man nin ibang mahalagang katungdan kundi an magsurat kan saindang mga diskurso, paburakon an saindang mga alang na dila nin mga tataramon na minsan sinda dai man maintindihan. Dakul an mga angat na inaatubang kan satuyang mga parasurat. Kun pag-oolayan an kultura, daing gayong nanambitan an literatura na sabi kan mga Pranses iyo an pinaka’orog kahalangkaw na arte.\nSa satuya an kultura katakud parati kan turismo. Kun dai yan pagkwakwartahan o kun dai yan makakatabang sa political career, dai yan tatawan nin panahon kan mga nakatukaw sa pwesto. Kuntento kita na saboton an kultura bilang mga festivals, beauty pageants, street parade, pag-abot kan mga artistang hale sa Manila. Iyo ini an kultura. Iyo ini an prueba na an gobyerno nagsusuporta sa kultura. Kaya hilingon man niyato, gabos na sanang banwaan sa Camarines Sur, igwa nin festivals, kun ano-ano na sana pati an magkairisipan, poon sa natong sagkod sa malasugi. An lohikang nagdadalagan iyo na kun buhay an turismo, buhay an kultura. Nakapapogi pa si Gob, nakapacute pa si Mayor.\nHilingon man niyato pagkatapos kan mga selebrasyon na ini. Ano daw an naitabang kaini sa pagpatalubo kan pagkatawo kan mga namamanwaan? Naitulod daw kaini an mga marhay na pag-uugaling Bikolnon, an pagkasararo kan lambang saro satuya? O garo sana kita nagbutas, nagpalayog nin kwitis asin durungan kitang masabi Woooooow Bicol! asin pagkatapos masurahayan na kita, na dai man lang nahiro an satuyang puso. Dai man lang natunlag an satuyang mga kalag. Yaon pa garo kita sa pagtubod na an mga selebrasyon niyato hinihimo tanganing lingwan an satuyang mga pagsakit sa laog nin pirang aldaw dangan pagkatapos mayo na. Ogma na kita sa mga bagay na ini. Ikinakaogma ta na ini.\nGusto kong isipon na saro sa satuyang kakulangan iyo an sarong collective experience na magpapararom kan kahulugan kan satuyang mga selebrasyon. Sarong eksperinsya nin tunay na kapagtiosan, nin kapagtikapoan, na mayo na kitang ibang mahihiling na yaman kundi an kada saro satuya. Madaling maging amigo an sarong Bikolano, matin’o sa kapwa, mabinarkada. Alagad, tama an sinabi kan makatang si Pete Lacaba: Marami tayong pinag-uusapan ngunit walang tayong napag-uusapan. Hindi natin pinag-uusapan ang mga bagay na nanunuot sa kalansay.\nArog kan Negros, malinaw sainda an kahulugahan kan Masskara Festival, an okasyon na ini sarong pampagiromdom kan sunod-sunod na mga trahedya na inatubang kan mga taga-Bacolod asin kan bilog na probinsya kan Negros sa paglaog kan dekada otsenta. An pagbagsak kan ekonomiya sa asukar, an pagkalubog kan barkong MV Don Juan na kadakul na mga Negrense an binawian nin buhay, an naglalang problema sa paz y orden asin an mga retrato kan mga maniriwang asin gurutom na aki kan Negros na luminuyap sa mga babasahon sa laog asin luwas kan nasyon. Sa tahaw kan makuring pagtios na ini, kawaran nin paglaom, nagsup’ay an sarong burabod nin kusog nin bo’ot na makatalingkas sa kumunoy na idto, sa siring na sitwayon an maskara namundag bakong tanganing tahuban an kapagtiosan kundi pakusugon an boot kan tawo na atubangon an katotoohan. An maskara an nagbuhay sa naghihingagdan na kalag kan banwaan.\nDai ko sinasabi na lain an mga nasabing selebrasyon sa satuyang probinsya, alagad kun an mga selebrasyon na ini paagi tanganing itulod an mga pansadiring interes sana man, daing saysay an satuyang mga okasyon na siring. Kun an mga selebrasyon na ini nagigin dahilan nin satuyang pagka-oripon sa tradisyon, oras na gayod tanganing hilingon asin ripasohon niyato an satuyang gawe, pilosopiya asin kostumbre. Oras na tanganing santigwaron an banwaan.\nPosted by Kristian Cordero at 4:11 PM No comments:


184k na votantes sa CamSur hinale sa listahan kan Comelec\nAn Commission on Election Comelec (Comelec) sa Camarines Sur nanghihinayang kan maabot sa 184,000 na rehistradong votantes kan provincia an pig-deactivate o hinale na sa listahan matapos duwang veces nang magkasunodan na nagpalyar nagvoto sa eleksyon.\nAlagad piglalaoman sagcod sa ultimo dia kan voters registration sa Septiembre 30 pueding magsakat sa 1.5 milyon an rehistradong votantes sa provincia.\nSi Abogado Noriel Badiola, Provincial Election Supervisor (PES) sa Camarines Sur nagsabi an mga hinali sa listahan resulta kan mga ginigibong pagserne kan listahan kan mga registered voters sa cada Election Office sa 35 municipalidades asin duwang ciudades.\nIgwang mga hinale na huli ta binawian nin buhay asin nagtatrabajo sa abroad asin si iba pang duwang veces nang dai nagvovoto sa eleksyon.\nAlagad segun ki Badiola si dai pa nakakarehistro sa mga opisina lokal kan commission puede pang maghabol mantang sagcod na sana sa Septiembre 30 an voters registration.\nSagcod sa ngunian mayo pang Comelec resolution sa extension kan aldaw nin pagpalista mientras na madidificilan na an commission sa saindang preparasyon sa national asin local election sa Mayo 9, 2022 asin nagtutubod an Comelec CamSur na dai na matugot an saindang central office sa kahagadan kan nagkaperang mga lehislador.\nSa Oktubre 1 hasta 8 iyo naman an saindang sunod na actividad para sa pagplantiar nin certifico de candidatura sa mga candidato lokal asin nasyonal.\nKinumfirmar pa ni Badiola na posibleng sa bulan nin Noviembre 2021 iimplementar na an pag-ukag kan mga election officer, PES asin regional directors.\nSiya nakatalaan madestino sa Comelec Masbate asin an maribay sa saiya si hale sa provincia nin Albay.\nSa Ciudad nin Naga, madedestino na si Comelec Officer Maico Julia Jr sa Catanduanes asin an maribay sa saiya iyo si Abogado Francis Nieves, election officer kan Daet, Camarines Norte.\nSi Abogado Maria Juana Valeza, Comelec regional director nakatalaan madestino sa rehiyon IV, mientras na si Abogado Noli Pipo, hale sa rehiyon uno iyo an maribay sa saiyang puesto.\nMientras tanto, an mga election officer sa municipalidades sa Camarines Sur iyo man an isusunod alagad magriribayan sana nin puesto sa limang congressional district. (dpa)


Ibabalik na an district office kan Land Transportation Franchising and Regulatory Board (LTFRB) sa Ciudad nin Naga matapos kandadohan sa laog nin tolong taon kan mga nakaaging direktor rehiyonal asin si transaksyon pigbuelta sa opisina rehiyonal sa Ciudad nin Legazpi.\nAn bagong direktor rehiyonal si retiradong Brig. General Antonio Gardiola kan Philippine National Police (PNP) nagpahayag kaini kan siya mag-cortesiya sa oficina ni Alcalde Nelson Legacion sa Naga.\nAn LTFRB district office sa Ciudad nin Naga dakulang tabang sa manga taga Camarines Sur na igwang transaksyon sa ahencia sa pag-apply nin renewal asin bagong franquicia kan mga pampasajerong vehiculo.\nAn edificio kan ahencia naconstruhir kan panahon ni dating Congresista James Jacob kan siya maging chairman kan LTFRB sa katuyohan na matabangan an mga taga Camarines Sur asin Camarines Norte na digdi na sinda magproceso kan mga papeles nganing dai na magastosan asin abala sa panahon sa pag-viaje sa Albay.\nSaro sa pigtawan nin duon kan bagong pamayo kan LTFRB Bicol iyo an paglaban sa kurapsyon sa ahencia na haloy nang isyu sa mga nakaaging administrasyon.\nSi Gardiola taga Naga, naging City Director kan Naga City Police Office (NCPO) kan panahon ni dating Alcalde John Bongat, naging regional director kan Bicol PNP asin nagkapot nin halangkaw na puesto sa Highway Patrol Group sa National Capital Region. (dpa)


Home / Bicol News / Masbate / News / Fishing Vessel na nakumpiscar kan maritime police sa Masbate, hinabon; nabawi guiraray\nFishing Vessel na nakumpiscar kan maritime police sa Masbate, hinabon; nabawi guiraray\nBicol Standard Newspaper Wednesday, July 15, 2020 Bicol News, Masbate, News\nMASBATE CITY (Bicol Standard) – Maatubang nin casong pagbalga kan Presidential Decree 1829 (Penalizing Obstruction of Apprehension and Prosecution of Criminal Offenders) asin Article 293 kan Revised Penal Code (Robbery) an kapitan asin an 28 tripulantes kan nadakop na bangka na gamit pag sira kan idulag an sakayan, alagad nadakop guiraray kan mga awtoridad kasuodma (Hulyo 14) sa pier sa ciudad na ini.\nSi P/Capt. Lawrence Martinez, an acting Provincial Officer kan 502nd Maritime Command sa Masbate, nagsabi na narisa kan saiyang tawohan, na alas 6:00 nin aga, nawawara an FV (Fishing Vessel) RAV, an bangka na nadakop sa mahiwas\nna operasyon sa illegal na pagsira.\nSegun sa record kan Philippine Coast Guard, sarong lalaki na nagpabisto sa pangaran na P/Capt. Segmund Freud Cruz kan PNP Integrity Monitoring and Enforcement Group (IMEG) na distino sa Cebu City an naghagad nin clearance na makahale an banka, maski mayo nin release order na hale sa Bureau of Fisheries and Aquatic Resources.\nNangyari ini poco mas o menos alas 4:00 nin amay na pagkaaga.\nAn FV RAV iyo si dinakop kan mga tawohan ni P/Maj. John Murray Cutaran\nkan Hulyo 7, 2020, na sarong purse seine (pangulong) na sadire ni Romeo Villaceran, na taga Cadiz City.\nSegun sa pulis, an bangka dinakop nin huli ta imbuelto ini sa illegal fishing sa dagat na harane sa Isla Manoc-Manoc, Esperanza, Masbate.\nSinangatan na nin caso an mga tawo na imbuelto digdi sa pagbalga kan Secs. 89 (Unreported Fishing) asin 113 (Commercial Fishing Vessel Operators Employing Unlicensed Fisherfolk, Worker or Crew) susug sa RA 8550 as amended by RA 10654.\nNasa pangangataman sinda kan Maritime Police mientras na mayo pa nin clearance asin order of release na hale sa BFAR.\nMientrastanto, maroromdoman na an IMEG-Cebu iyo an nag probar na arestaron si P/Major Cutaran sa paagui kan entrapment operation, sa sahot na nagrecibe siya nin suhol.\nPinahimutikan ini ni ni Cutaran, asin maging an mga testigo asin imbestigador an nagsasabi na itinanom kan grupo na maarestar saiya an evidencia.\nSiring man, nagluwas sa imbestigasyon na negatibo sa ultraviolet rays na hale sa marked money si Cutaran.\nSi P/Maj Malu Calubaquib, an spokesman kan PNP Bicol nagsabi na may\nimbestigasyon na ginigibo dapit sa bagay na ini.\nNagpaluwas nin asigurasyon an liderato kan pulis sa Bicol na maluwas an katotohanan, oras na natapos na an pagsiyasat.\nFishing Vessel na nakumpiscar kan maritime police sa Masbate, hinabon; nabawi guiraray Reviewed by Bicol Standard Newspaper on Wednesday, July 15, 2020 Rating: 5


Roma 10 | Bibliya Online | New World Translation\nBASAHON SA Afrikaans Albanian Aleman Amharic Arabic Armenian Aymara Azerbaijani Azerbaijani (Cyrillic) Batak (Karo) Batak (Toba) Bicol Bislama Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Cibemba Croatian Czech Dangme Danish Dutch Efik Español Estonian Ewe Fijian Finnish Ga Georgian Griego Guarani Gujarati Gun Haitian Creole Hapon Hebreo Hiligaynon Hindi Hiri Motu Hungarian Igbo Iloko Indonesian Ingles Isoko Italiano Javanese Kannada Kazakh Kikaonde Kikongo Kikuyu Kinyarwanda Kirghiz Kiribati Kirundi Kongo Koreano Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Myanmar Ndebele Nepali Nias Norwegian Nzema Oromo Ossetian Otetela Pangasinan Papiamento (Curaçao) Persian Polish Ponapean Portuguese Portuguese (Portugal) Pranses Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Ruso Samoan Sango Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Solomon Islands Pidgin Sranantongo Swahili Swati Swedish Tagalog Tahitian Tajiki Tamil Tatar Telugu Tetun Dili Thai Tigrinya Tok Pisin Tongan Tshiluba Tsonga Turkish Turkmen Tuvaluan Twi Tzotzil Ukrainian Umbundu Urdu Uzbek Venda Vietnamese Waray-Waray Xhosa Yoruba Zulu\nKun paano makaabot sa pamantayan nin Diyos para sa katanusan (1-15)\nHayagan na pagpahayag (10)\nAn pag-apod ki Jehova nangangahulugan nin kaligtasan (13)\nMagayon na mga bitis nin mga parahulit (15)\nHinabuan an maugmang bareta (16-21)\n10 Mga tugang, tunay nanggad na an minamawot kan sakuyang puso asin an ipinagngangayo-ngayo* ko sa Diyos iyo an saindang kaligtasan. 2 Huli ta ako makakapagpatotoo na igwa sinda nin kaigutan para sa Diyos, alagad bakong uyon sa tamang kaaraman. 3 Asin dahil dai ninda aram an pamantayan nin Diyos para sa katanusan kundi gusto nindang magbugtak kan sadiri nindang pamantayan, dai sinda nagpasakop sa pamantayan nin Diyos para sa katanusan. 4 Huli ta natapos an Katugunan paagi ki Cristo, tanganing an siisay man na nagtutubod ibilang na matanos. 5 Nagsurat si Moises manungod sa pagigin matanos paagi sa Katugunan: “An tawong naggigibo kan mga bagay na ini mabubuhay paagi kaiyan.” 6 Alagad manungod sa pagigin matanos na resulta nin pagtubod, arog kaini an sabi: “Dai ka magsabi sa saimong puso, ‘Siisay an masakat sa langit?’ buot sabihon, sumakat duman tanganing ibaba si Cristo, 7 o, ‘Siisay an mababa sa kairaruman?’* buot sabihon, bumaba duman tanganing ibangon si Cristo hali sa mga gadan.” 8 Imbes, ano an sabi kaiyan? “An tataramon harani sa saimo, sa saimo mismong nguso asin sa saimo mismong puso”; an buot sabihon, “an tataramon” mapadapit sa pagtubod, na satuyang ihinuhulit. 9 Huli ta kun hayagan mong ipinapahayag paagi sa saimong nguso na si Jesus Kagurangnan, asin sa saimong puso nagtutubod ka na ibinangon siya nin Diyos hali sa mga gadan, maliligtas ka. 10 Huling sa saiyang puso, an saro nagtutubod para maibilang na matanos, alagad paagi sa nguso an saro hayagan na nagpapahayag para sa kaligtasan. 11 Huli ta sinasabi sa Kasuratan: “An siisay man na siya an sinasarigan kan pagtubod dai makakamati nin pagkasudya sa saiyang linalauman.” 12 Huling mayo nin pagkakalain an Judio asin an Griego. Igwa nin saro sanang Kagurangnan na namamahala sa gabos, na nagtatao nin dakul na bendisyon sa gabos na nag-aapod sa saiya. 13 Huli ta “an gabos na nag-aapod sa ngaran ni Jehova* maliligtas.” 14 Alagad, paano sinda maapod sa saiya kun dai sinda nagtutubod sa saiya? Paano man sinda matubod sa saiya kun dai man sindang nadadangog manungod sa saiya? Asin paano man sinda madangog kun mayo nin maghuhulit? 15 Dangan paano man sinda maghuhulit kun dai man sinda isinugo? Siring kan nasusurat: “Kagayon kan mga bitis kan mga nagpapahayag nin maugmang bareta mapadapit sa marahay na mga bagay!” 16 Minsan siring, bako gabos sinda nagkuyog sa maugmang bareta. Huling sinabi ni Isaias: “Jehova,* siisay an nagtubod sa mensaheng nadangog hali sa samo?”* 17 Kaya nagkakaigwa nin pagtubod pagkatapos na madangog an mensahe. Asin an mensahe nadadangog pag may nagtataram manungod sa Cristo. 18 Alagad an hapot ko, Dai daw talaga sinda nakadangog? Imposible iyan ta “sa bilog na daga nakalakop an saindang patotoo, asin sa kapuro-puruhi kan daga nakaabot an saindang mensahe.” 19 Alagad an hapot ko pa, Dai daw talaga nakaaram an Israel? Inot, sinabi baga ni Moises: “Papamation ko kamo nin pagkauri paagi sa ibang nasyon; papaangguton ko kamo nin grabe paagi sa sarong nasyon na mayong pakasabot.” 20 Asin si Isaias man makusog an buot na nagsabi: “Nanumpungan ako kan mga dai naghahanap sa sako; namidbid ako kan mga dai naghahapot manungod sa sako.” 21 Pero sinabi niya mapadapit sa Israel: “Bilog na aldaw kong inuunat an sakuyang mga kamot sa pag-agda sa sarong banwaan na masinuway asin matagas an payo.”\n^ An pagngayo-ngayo sarong udok na pamibi na diyan biyong ihinahayag nin saro an saiyang mga namamatian.\n^ O “bûngaw.”\n^ O “nagtubod sa ibinareta mi?”


Portal:Matematika - Wikipedia\nAn Portal kan Matematika\nAn kalkulasyon o pagkalkula (Ingles: calculation) iyo sarong proseso na pigliliwat an saro o mas dakul pang pigkaag (input) pasiring sa saro o mas dakol pang mga resulta. An termino iyo mahiwas na nagagamit, gikan sa labing kasagkorang aritmetikong kalkulasyon sa paggamit nin algoritmo, pasiring sa bakong malinaw na pagkalkula nin istratehiya sa kompetisyon, o pagkalkula nin tsansa kan matriyumpong relasyon sa tahaw nin duwang tawo.\nHalimbawa, an multiplikasyon kan 7 sa 6 iyo sarong simpleng algoritmikong kalkulasyon. An pag-estima sa tamang presyo para sa mga pinansyal na instrumento gamit an Black–Scholes na modelo iyo sarong mas kompleksong algoritmikong kalkulasyon. An mga estadistikong pag-estima sa maabot na eleksyon na resulta hali sa mga opinyong pagpili iyo igwa man nin algoritmikong kalkulasyon, pero minahimo nin rango kan posibilidad imbes na eksaktong simbag.\nAn mga grapo kan y = bx para sa manlainlain na mga base b:\nbase 10, base e, base 2,\nNobyembre 2008 — Namokna an Kategorya:Matematika sa Bikol Wikipedia\nMarso 2021 — Nakisumaro an matematikong komunidad sa WikiGap Philippines 2021 kun sain nahaman an mga biyograpiya kan manlainlain na babaying matematiko arug ni Katherine Johnson asin iba pa.\nAgosto 2021 — Namokna an Portal kan Matematika sa Bikol Wikipedia\nMga basehang operasyon\nika-n na gamot (√)\nKinua sa "https://bcl.wikipedia.org/w/index.php?title=Portal:Matematika&oldid=211350"\nHuring binago an pahinang ini kaitong 15 Agosto 2021, alas 15:16.


Cancer Center sa BMC magiging operational na\nMarerealisar na an pinakapremirong Cancer Center sa rehiyon cinco na nakatalaan nang basbasan sa Lunes, Hunyo 10 sa laog kan bagong edificio kan Bicol Medical Center sa Ciudad nin Naga.\nBukas sa mga pasyente bako lang hale digdi sa Bikol envez maging hale sa Region V-A nganing dakul an matabangan na pobreng mga pasyente na kaipuhan mapalawig pa an buhay.\nSi Tommy Lee, kan Office of Presidential Adviser for Bicol Affairs (OPABA) asin consultant kan Presidential Anti Corruption Commission (PACC) nagpahayag sa Bicol Mail haros completo na an gabos na facilidades sa Cancer Center mantang nag-aandam na si BMC OIC Director Dr. Francisco Sales kan pigtalaan na blessing alagad naghahalat pa kan kumfirmasyon kan magiging bisita hali sa opisina central kan Departamento de Salud.\nSi dating Juez asin ngonian Presidential Adviser for Bicol Affairs Marvel Clavecilla, nagsabi na saro sa saindang pigtatawan nin prioridad na maging operational na an tolong mga darakulang edificio kan BMC kabale na Cancer Center nganing matabangan an mga Bikolano asin dai na magpasiring pa sa Manila para dai na magastosan an pasyente.\nAn PACC asin OPABA saro sa pigmamawot na maging operational na an tolong mga bagong edificio nganing magamit na kan nagdadakul na mga pasyente aroaldaw.\nNaheling mismo ninda an kamugtakan kan mga sursoksokan na pasyente kaya dapat magamit na an mga edificio nganing digdi na magpabulong an Bikolanong pasyente envez na magpasiring pa sa hospital sa Manila, sabi pa.\nAfuera sa OPABA, si Congresista Gabby Bordado kan tercer distrito kan Camarines Sur naglalaoman na ma-aaprobaran na an saiyang House Bill No. 8276 nagdudugang kan bed capacity sa 1,500 hali sa dating 500 sana.\nAn bill ni Bordado sa BMC lusot na sa committee level naglalaom siya na antes matapos an 17th Congress maaprobaran nganing maging nang ley asin kabale na digdi iyo an dugang na fondo kan hospital.\nSinabi kan congresista kabale na digdi iyo an upgrading kan mga service facilities, dugang na doctor, nurses asin iba pang mga medical equipment.\nAn HB No 8276 ‘’An Act increasing the bed capacity of Bicol Medical Center from 500 to 1,500 beds, upgrading the service facilities and professional health care therein, and upgrading funds therefor"(DPAureus)


Hapones, Okinawano, Ainu, Palauano\nc. 800 CE abot sa ngunyan\nIskriturang Tulang na Orakulo\nAn Kana (仮名?) iyo an papantig na sistema nin pagsurat kan tataramon na Hapones na parte kan kabilugan na sistemang panurat kan mga Hapones. Harayo ini sa sistemang logograpikong na panitik kan mga Intsik na inaapod naman Na "kanji" (漢字) sa Hapon. Igwang tolong tipo nin suraton na kana: an pakulot na hiragana (ひらがな), an papanas na katakana (カタカナ), asin an suanoy na paggamit kan kanji na pig'aapod na man’yōgana (万葉仮名) pinaghalean kan duwang naenot na naitaram na panurat. An Hentaigana (変体仮名, "iba pan kana") an mga makahistoriyang tipo kan mga makabagóng hiragana. Sa makabagong tataramon na Hapones, an hiragana asin katakana an duwang sakto na magkatambal na panurat na nagtutugma sa kada saro (magkaibang mga letra para sa sasarong pantig o tanog).\nAn Katakana na pigdagdagan nin iba pan mga letra, piggagamit sa pagsurat tataramon na Ainu. An Kana ginamit man kadto para sa tataramon na Taiwanes bilan batayang letra (furigana) para sa mga panitik kan Intsik kadtong panahon nin panggogobyerno kan mga Hapon sa Taywan.\nMinatugma an kada letra sa kana sa sarong pantig kan tataramon na Hapones. Pirmi ining katanog-patanog arog kan "ka", "ki" asbp., o bilan solong patanog arog kan a, i, u, e, asin o puwera sa nagsosolong solong letra na "n".\n2 An Hiragana asin Katakana\n2.1 Mga Kudlit\n2.2 Mga Digrapo\n3 Makabagong paggamit\n5 Ang Kana sa Unikodigo\nPagrambong kan hiragana asin katakana\nAn kaenot-enotang kana piggagamit na man'yōgana, saróng lupon nin kanji na piggagamit para sa saindang tanog, imbes na boot sabihon kaini. Arog ini kan paggamit ngunyan sa mga panitik nin Intsik na piggagamit tanganing isurat an mga taramon na banyaga. An Man'yōshū (万葉集) na saróng antolohiya nin mga rawit-dawit na pigbuo kadtong 759 na pigsusurat gamit an sinaenot na panurat kaini. Nabuo an Hiragana hale sa pakulot na man'yogana, samantalang nabuo naman an katakana gikan sa mga parte kan mga letra nin man'yogana na piggagamit bilan pambaybay o sa pagtatao nin paliwanag sa mga sutrang Buddhista. Nabuo an hiragana para sa marikas na pagsurat samantalang nabuo naman an katakana para maisurat nin sararadit.\nSegun sa tradisyon kan mga Hapon, naimbento an Kana kan pading Buddisto na si Kūkai kadtong ika-9 na siglo. Sigurado na si Kūkai an nagdara sa Hapon kan sistemang panurat na Siddham gikan sa Tsina kan 806; an saiyang interes sa banal na aspeto kan pagsurat asin pagtataram an nagtulod saiya sa kaisipang na mas maray na isurat an tataramon na Hapones gamit an saróng alibatang sosog sa pantig imbes na boot sabihon arog kan paggagamit sa kanji kadtong mga panahong kato. Minasalming an makabagong pagkaka-ayos kan kana sa sistemang panurat na Siddham, alagad minasunod an tradisyonal na pagkakaayos na "iroha" sa saróng rawit-dawit na naggagamit nin kada saróng kana nin saróng beses lang.\nAn kana na piggagamit ngunyan pigsa-kodigo kadtong 1900, asin an mga obhetibo sa paggamit naman kan 1946.\nIdentikal na mga ugat nin man’yōgana kan katakana asin hiragana glyphs\nAn Hiragana asin Katakana[baguhon | baguhon an source]\nPig'ayos an mga minasunod gamit an batayang gojūon. An a, i, u, e, o (pababa, enot na raya), asin an ka, ki, ku, ke, ko (pababa, ikaduwang raya) pagkatapos asbp. Igwang sadiring raya an letra na n. An markang asterisk para sa mga dae na piggagamit na tambalan nin letra.\nKana na Hapones: hiragana (wala) asin katakana (toó)\n(Imahe kan mga table na ini)\nMayong kana para sa ye at yi, ta an minatugma na pantig, bako talaga katutubo sa tataramon na Hapones. Miski na igwa na kaitong kana para sa "wu", amay na nawara an sirbi kaini ta dae man ini katutubo sa tataramon asin mayo man ini sa unicode. An pantig na [je], pigtutubodan na igwa sa pre-Klasikal na Hapones, malaman kadtong bago mahaman an kana. Ngunyan pigsusurat ini gamit an kanji na 江 para sa pagsurat kan mga suanoy na teksto. Igwa man na sinaenot na hiragana na we/ye, ゑ. Sa mga suminunod na panahon, an pantig na we padiit-diit na nagin [jɛ], arog kan mahihiling sa mga suraton kan mga Europeo kadtong ika-17 siglo. Alagad padiit-diit, ini pig'iba na sa patinig na "e" asin opisyalmente nang pighale sa pagbaybay kadtong 1946. Sa makabagong pagbabaybay, kun kinakaipuhan, pigsusurat ini gamit an いぇ (イェ); alagad bihira an arog kaining estilo asin mayo sa pamantayan.\nMiski na mayo na sa opisyalmenteng pagbabaybay sa Hapones an wi asin we, an mga ini minsan nan pigsusurat bilan ウヰスキー para sa ingles na whisky asin ヱビス para sa Yebisu, sarong brand nin serbesa. An Hiragana na wi asin we piggagamit pa man sa pirang sistemang pagsurat kan tataramon na Okinawan. Permihang piggagamit an katakana na wi asin we sa tataramon Na Ainu.\nPigpapanatili lang An wo bilan sarong tagapag-ugnay sa mga tataramon na karaniwang pigsusurat sa hiragana.\nAn si, ti, tu, hu, wi asin we karaniwang sinusurat gamit sa Ingles bilan shi, chi, tsu, fu, i asin e na katumbas kan papano ini pigsasayod ngunyan.\nMga Kudlit[baguhon | baguhon an source]\nAn mga pantanog na nagpupuon sa mga katanog na [g], [z], [d] asin [b] pigbabaybay sa kana puon sa mga letra na k, s, t asin h na nilagan nin "dakuten". An mga pantig na nagpupuon sa "p" pigbabaybay gamit an letra para sa "h" na nilagan nin "handakuten".\nMga Markang Diyakritiko na Dakuten, hiragana (Wala) asin katakana (toó)\nAn zi, di, asin du karaniwang pigsusurat sa Ingles bilan ji, ji, asin. zu katumbas kan ku pano ito pigsasayod ngunyan.\nAn [va], [vi], [vu], [ve] asin [vo] pigsusurat gamit an mga letra para sa バ[ba], ビ[bi], ブ[bu], ベ[be] asin ボ[bo] ning mayong ano pa mang pagbabágo. Minsan, piggagamit man an ヴァ, ヴィ, ヴ, ヴェ, ヴォ. Patanid: An ヴ mayong katumbas na Hiragana. My\nMga Digrapo[baguhon | baguhon an source]\nAn mga pantig na nagpupuon sa mga katanog na pigsasayod gamit an ngala-ngala an pigbabaybay gamit an pitong katanog na kana poon sa raya na "i" kasunod an sararadit na letra para sa "ya", "yu" asin "yo". An mga digrapho na ini pig'aapod na yōon.\nMayong digrapo para sa mga semivowel na y asin w.\nAn mga digrapo karaniwang pigbabaybay gamit an 3 letra nin dae pigsulat an "i".Halimbawa, an きゃ pigbabaybay sa Ingles bilan kya.\nAn si+y* asin ti+y* karaniwang binabaybay na sh* at ch* sa halip na sy* at ty*. Halimbawa, ang しゃ ay binabaybay bilang sha.\nSa Suanoy na Hapones, pwede man an mga digrapo na isurat gamit an w-kana. Miski na dae na ini piggagamit sa modernong tataramon na Hapones, piggagamit palanggad an mga digrapo na くゎ (/kwa/) asin くゐ/くうぃ(/kwi/) sa pirang ortograpiyang Okinawan. Bilan kadagdagan, pwede man gamiton an kana na え sa tataramon na Okinawan para maisurat an digrapo na くぇ, na minasimbolo naman sa tanog na /kwe/.\nMakabagong paggamit[baguhon | baguhon an source]\nAn pagkakaiba kan gamit sa hiragana asin katakana iyo an batay sa dibuho kaini. Karaniwang piggagamit an hiragana sa pan'oro-aldaw habang sa mga piling pagkakataon piggagamit an katakana. Piggagamit an hiragana sa pagsurat kan mga katutubong tataramong Hapones na mayong katumbas na kanji (o 'tong mga katagang dae na piggagamit o masakiton isurat an katumbas na kanji) asin sa mga elementong pambalanghayan. .\nNgunyan, karaniwang piggagamit an katakana sa pagsurat kan mga tataramong banyaga na mayong katumbas na kanji, iyo man an mga pangaran kan mga dayuhang tawo asin lugar. Piggagamit man an katakana para isurat an mga kataga o taramon na onomatopoeia asin mga taramon na pandamdam, mga taramong teknikal, transkripsyon kan mga kanji asin pangaran kan mga kompanya.\nPwede man an kana na isurat sa saditon kaining porma sa ibabaw o kataid kan mga kanji na daing gayong bisto tanganing higit na madaling mabasa; furigana an apod digdi. Karaniwang nahihiling an furigana sa mga libro na pan'aki o mga librong pan-adal. An mga literatura para sa mga aking dae pa gayong aram an kanji, pwedeng dae na ini gamiton asin isurat an basa kan kanji sa mismong kataid kaini na nakaraya sa parehas na linya. Halimbawa, 今日（こんにち o sa romanisayon:konnichi) , imbes isurat an こんにち nin sararadit sa ibabaw kan 今日.\nAn kana an batayan kan pagkukumparar sa tataramon na Hapones. Sinda pinagsusunod sunod gamit an gojūon (あ い う え お … わ を ん), alagad an pagkakasunod-sunod na gamit an iroha (い ろ は に ほ へ と … せ す (ん)) an piggagamit minsan pag nagtatala. An mga talahulugan nagkakaiba sa pagkakasunod-sunod kan mga tanog na halaba o halípot, sa sadit na tsu asin sa mga kudlit. Tibaad dae naggagamit nin espasyo sa tanga kan mga taramon an tataramon na Hapones, (apwera na lang sa mga pan'aking literatura) mayóng pagkukumparar na gamit an saróng bilog na taramon, an gabos nin pagkukumparar iyo an sa paagi kan mga kana.\nAng Kana sa Unikodigo[baguhon | baguhon an source]\nAn sakop kan hiragana sa Unicode iyo an U+3040 ... U+309F, asin an sakop naman kan katakana iyo an U+30A0 ... U+30FF. An mga piggagamit na letrang (wi asin we) igwa man sadiring mga punto nin kodigo.\nKinua sa "https://bcl.wikipedia.org/w/index.php?title=Kana&oldid=183962"\nHuring binago an pahinang ini kaitong 27 Agosto 2019, alas 09:57.


An translatewiki.net naggagamit nin pankadaklang pantabang na mga teknolohiya tanganing parikason an trabaho habang minaprodyuser nin marhayon na mga resulta; hilngon sa Pandakit-taramon na pantukdo asin pankagabsan na dokumentasyon para sa kadagdagan na impormasyon sa makina nin pagdakit-taramon na bakong espesipiko sa wiking ini.\nMga pantabang sa dakit-taramon\nAn pinakasayon na tabang sa dakit-taramon iyo sana an sarong koleksyon nin impormasyon na may potensyal na kapakinabangan.\nMga dakit-taramon sa ibang mga lengguwahe\nIka makakapili nin arinman na mga lengguwahe na boot mong mahing kunsoarin na pinagdadakit-taramon. Mga dakit-taramon sa mga piniling mga lengguwahe ipinagpapahiling kun sinda nanggad eksistido na. Mga dakit-taramon pasiring sa sarong kaakibay na lengguwahe makakapagtao saimo nin mga ideya manunungod sa mga tataramon asin grammar na mga estruktura. O ika basta makakagamit kaini tanganing manudan an manunungod sa ibang lengguwahe!\nDokumentasyon sa mensahe\nAn gabos na software may laog kaining maikhay na mga mensahe na masakiton na maintindihan, maski na ngani sa konteksto. An mga tsansa iyo na ining mga mensahe igwa na nin nakakatabang na dokumentasyon sa translatewiki.net. Dawa na ngani kun ini mayo, kami makakatabang saimo na makakua kaini. Ipagkaag sana an saimong kahagadan sa samuyang pahina nin suporta. An dokumentasyon minasabi saimo manunungod sa konteksto (pindutan, titulo), mga laog kan mga kapilyangan asin anuman na mga bagay kun laen ika kaipuhan na mapagmansay kunsoarin na nagdadakit-taramon.\nMga Sintaktikong Kamansayanan\nKami naimplementar nin simplehong kamansayanan na mina-alerto saimo sa mga simpleng kasalaan arog kan dae naggagamit asin bakong bistadong mga kapilyangan, maraot na HTML mark-up asin bakong balansiyadong mga kakudalan. Ining mga simplehong mga kasalaan minsan minaresulta sa korapto asin pasang patanaw, kaya ini important na managboan sindang amay.\nMga teknolohiya sa dakit-taramon\nIni an mas labi ka-abanteng mga teknolohiya na nagkakakua nin abantehong mga kaabtan sa erya nin siyensiya sa kompyuter asin teknolohiya sa lengguwahe.\nMemorya sa dakit-taramon\nKami naggagamit nin software para sa memorya nin dakit-taramon gikan sa translate toolkit. An memorya sa dakit-taramon makakatabang saimo tanganing mahimo nin kadagdagan an konsistidong mga dakit-taramon, asin parikason an dakit-taramon sa kapareho asin paoro-otro an mga mensahe.\nYandex asin Microsoft na dakit-taramon\nIka makakakua man nin bentahe sa mga suhestiyon na hinimo sa paagi kan na Dakit-taramon or Paradakit-taramon kun an saimong lengguwahe sarong suportado. Mayo na nin kadagdagan na manwal na pagkopya-padukot, an suhestiyon yaon na baya kunsoarin na ika magpopoon nang magdakit-taramon!\nRetrieved from "https://translatewiki.net/w/i.php?title=Technology/bcl&oldid=5018925"\nThis page was last edited on 27 September 2013, at 12:06.


SA halabang panahon, an tradisyon kan pag-aaragoman sa satong nasyon, orog na sa mga probinsiya, nakapadron sa agi-aging nakua ta sa mga dayong Espanyol. Kun kaya an pag-aagom digdi sato pirming igwang katakod nin pagtubod. Dai puwedeng dai, puwera na sana duman sa inabot na nin kosmopolitan na konsepto kan pagsasaro kan duwang tao na nangyayari magin sa luwas man kan kudal kan simbahan. Alagad, sa orog na mahiwas na paghiling, minadanay na an institusyon kan pag-aagom nagiging dai balido, kumpleto, asin pusog kun ini ginigibo na bako sa lindong kan pagiging sakramento, kun bako sa simbahan. Kaya, yaon pa man giraray an paghiling na an kasal na sibil sarong kasal na dai kumpleto, o orog pa, haros bakong totoo. Sa laba kan Kristiyanismo sa Pilipinas, namukna an pagtubod na an institusyon kan pag-aagom nagigin balido sana kun ini benditado sa rito kan matrimonyo. Huli man kaini, nagiging rason kan kadakol an dai nguna pagpapakasal sa simbahan huli ta dai pang kuwartang pampakasal. Nagiging dakulang impresyon logod na huli ta an kasal sa simbahan, kaipuhan na sundan ini nin kanigoan na mga paghahanda, proseso, asin kun anu-ano pa. Mantang an kasal sa huwes, dawa mayong handa, puwede.\nIgwang mga lugar na an tradisyon nin kasalan igwang kasugpon na mga makangangalas na proseso. Makangangalas huli ta minapakubhan ini sa ibang kultura kun kasal an pag-uulayan. Halimbawa kaini an pagselebrar kan kasal sa kadakol na barangay kan Riconada. Duman dakulaon na konsiderasyon an mga partidaryo, mga kataraid na harong, asin mga ka-barangay. Bago pa man an aldaw kan kasal, an pag-bunô kan mga bubunûon dai na poproblemahon huli ta an mga kalalakihan sa barangay an magiribo kaiyan. Kun nagkukulang-kulang man an mga kubyertos, mayo man problema huli ta an kataraid matarabang para digdi. (An mangyayari, an mga kubyertos sa handaan igwang mga marka, arog kan tursidong nakabugkos, marka nin kyutiks, o ukit nin initials, tanganing mabawi pa kan nag-ambag an saiyang mga kubyertos.) Dai naman problema an paraluto ta kadakol kan mga maarabot. Kadakol pang iba.\nMaogma an mga ladawan na nahahaman mantang naghahanda para sa kasalan. Kun orog na maalwan, makakahiling ka pa nin mga lumang lata nin biskwit na ginigibong hurno para sa biko na ipapanao sa mga maninong o maninang sa kasal. “Pahatod” an apod digdi. Kun sa ibang lugar, an ninong asin ninang an dapat na magtao sa saindang magiging mga subrino o subrina sa kasal, sa Rinconada, an kakasalon an dapat na magtao. Sa dakol na panahon, dakula an dagdag kaini sa gastos kan bilog na aktibidad.\nAn balik kaini, sa pirang aldaw, mawawaraan an kag-kusina nin saiyang kusina. Huli ta an kusina niya mabubuksan para sa mga luwas-laog na taong minatabang (o minasahong-sahong sana man) sa paghanda. Sa kadakol man na panahon, nawawara man an diretso kan kasalon asin kan saiyang mga partidaryo sa kun anong gustong putahe an rurulutuon. Orog na masaklap kun an lampas sanggatos na kilong orig na binunô aboton nin pipirang luto sana huli man sa kadakol na mga normal sanang paipit. Siring na nagigin remalaso man an daing katapusan na irinuman nin arak na nagiging kaolangan logod sa paghanda.\nSa panahon ngunyan na an kasalan sa reception center na ginigibo, an mga bagay na sakong nasambit mga kanigoan na sana. Alagad, tibaad orog na kanigoan kun puwera sa reception, igwa pa sa harong. Nagtutulod ini nin tolong proseso, an pagpakakan bago an kasalan, an pagpakakan sa kasalan (reception), asin man an pagpakakan pagkatapos kan gabos. Kun paghohorop-horopan ta an suanoy nang debate kan pagpapakasal, mahapot kita kun arin man nanggad an importante sa pagpapakasal, an kamawotan na magsaro habambuhay asin butngulan an kamawotan na ini sa paagi kan pormal na pagriribayan nin panata nin pagkamoot na daing sagkod, o an magtaong kaogmahan sa gabos na taong maatendir? Bako daw an orog na importante an kusog kan pag-agha na magheras nin buhay?\nTubod ako na an pagbutngol kan gawe nin pag-aagom nangangaipuhan nin pagapresyar asin pag-validate kan mga katood, orog na kan mga mahal sa buhay kan parehong lado, kagbabae man o kaglalaki. Nagpapapusog ini kan pag-iibahan kan mag-agom. Alagad, dai nanggad ako tubod sa kasalan na pagpagarbo na sana an katuyuhan, o pagpadagos sana kan kanigoan na tradisyon nin pagiging labi-kaalwan sa paggastos. Kadakol nang beses ini sinabi, alagad dai pa nanggad natutungkusan hanggan ngunyan: sa paghahanda sa kasal, logod orog tang paghandaan an bagong buhay may-agom, bako sanang an kun anong mangyayari sa kasalan.


GMs, directors kan ECs pinapa-suspinde\nMatapos sipaon sa serbisyo kan Malacañang si NEA Administrator Edgardo Masongsong, hinuhorot na kan consumers group na ipasa-irarum sa preventive suspension asin sangatan nin caso administrativo an general managers asin directors kan mga electric cooperative (ECs) na nagpirma sa cuestionableng board resolutions na nag-aawtorisar kan illegal campaign contributions kan eleksyon kan 2019 sa Philreca asin iba pang party-list organizations.\nSa Camarines Sur an nagkumfirmar na nagsayumang magtao nin campaign contributions iyo an Casureco I sa Libmanan, CamSur asin Casureco III sa Ciudad nin Iriga mantang nagpapahimotik an Casureco II sa Ciudad nin Naga asin Casureco IV sa Tigaon, Camarines Sur mayo pang reaksyon.\nSi Pete Ilagan, Presidente kan National Association of Electricity Consumers for Reform (NASECORE) nagpahayag sa Bicol Mail kasunod kan pinadara nindang kahuroton sa NEA Board of Administrators na pinamamayohan ni DOE Secretary Alfonso Cusi epekto sa desisyon kan Office of the President na hinaklas sa puesto si Masongsong.\nAn kahurotan pirmado kan saindang Executive Director Rafael Antonio Acebedo asin copy furnished si Presidente Rodrigo Duterte asin PACC Chairman Greco Belgica.\nAlagad kabale pa sa hinuhorot sa Board of Administrators na mag-isyu nin advisory sa gabos na cooperativa nin electricidad na pundohon an pagpaluwas nin fondo ngani sanang itaong kontribusyon sa Philreca party-list maging iba pang organisasyon pulitika; magconducir nin financial audit sa gabos na ECs nganing maaraman an saindang tinaong kontribusyon sa Philreca asin iba pang cantidad para sa political materials; sangatan nin caso kriminal an mga EC directors asin mga opisyal sa pag-usar kan fondo kan cooperativa na dai aprubado sa AGMA; asin mandohan an ECs na magsuhay na sa PHILRECA, APEC, Ako Padayon asin RECOBODA na rehistrado na bilang mga party-lists.\nAn PHILRECA o Philippine Rural Electric Cooperative Association, organisasyon kan 121 cooperativa nin electricidad sa nasyon alagad saro nang party-list.\nNagtutubod an consumers group na sa dai mahahaloy ma-aksyon digdi an board of administrators.\nSa desisyon kan Office of the President na pirmado ni Executive Secretary Salvador Medialdea sa casong grave misconduct na sinangat ninda Camarines Sur I Electric Cooperative General Manager Ana Sylvia Alsisto asin CENECO Board President Roy Cordova, base sa dokumento kan caso an mga ECs nagtaong campaign contributions sa Philreca na nagcacantidad nin P500,000 hasta P1.5 milyon sa pagtugot kan tinanggal na NEA administrators. An ECs suboot kaipuhan makataong kontribisyon sa total na P70-milyon bilang campaign funds kan PHILRECA.\nPigbuyagyag pa ni Ilagan na an lambang household consumers nagbabayad nin P1.00 kun sa total na miembros-consumedores sa enterong nasyon kan mga cooperativa nin electricidad na nag-aabot sa 14 milyon, cantidad P14 milyon an binabayad na annual dues sa PHILRECA asin ini dapat pundohon na mantang dai ngani nag-agi sa AGMA. (dpa)


Prusesyon sa Amang Hinulid tinugotan na kan LGU Calabanga\nIdadagos na an tradisyonal na prusesyon sa bantogan na Amang Hinulid asin iba pang mga santo asin penitential walk sa Calabanga, Camarines Sur sa maabot na semana santa sa Abril 14 – 15, 2022.\nIyan sa pagtubod kan local IATF asin simbahan na sa ika-duwang semana kan Abril 2022 ibababa na sa alert level 1 an banwaan nin Calabanga mientras na padagos nang nagbababa an mga caso sa coronavirus disease.\nSi Alcalde Eduardo Severo nagpahayag na iyan an saindang desisyon matapos kan consultative meeting sa simbahan, nag-aataman sa Amang Hinulid, Municipal Police Station, opisyales de barangay asin an Hinulid Council. Duwang taon cancelado an tradisyonal na prusesyon sa semana santa huli kan pandemya.\nSa maabot na Jueves asin Viernes Santo sa saindang kasunduan dapat yaon sa luwas kan chapel an Amang Hinulid nganing dai magsuroksokan an mga sungko sa Hinulid.\nAn mga aagihan kan prusesyon iyo man giraray an susunodon sa pag-antabay kan PNP nganing mamantenir an health and safety protocols na pigmamando kan national IATF.\nHuli sa pagbuelta kan tradisyonal na prusesyon tatawan man nin buelo an mga devotos sa saindang gigibohon na penitential walk sa Jueves asin Viernes Santo pasiring sa chapel sa barangay Sta. Salud na yaon digdi nag-eestar an Amang Hinulid.\nRibo-ribong devotos kan Hinulid hale sa mga banwaan kan Camarines Sur asin hale pa sa ibang mga ciudades an piglalaoman madagsa matapos duwang taon cancelado an mga prusesyon.\nSi Police Major Rodolfo Borromeo, jefe de pulisya kan Calabanga Municipal Police Station nakatalaan maghagad sa PNP Camarines Sur nin augmentation force nganing makatabang sa pagmantenir kan paz y orden asin sa trafico.\nAfuera pa kaini, an Calabanga MPS macoordinar sa ibang mga MPS sa pagtaraid na banwaan na aagihan kan penitential walk nganing magtarabangan sa pagmantenir sa paz orden. (dpa)


Hapot: Isay si Hesu-Kristo?\nSimbag: Bakong arog kan hapot sa “eksistensya kan Dios?” diit sanang tawo an naghahapot kun si Hesus nag eksister. Ako kan kadaklan na si Hesus totoong nagin tawo na naglakaw sa ibabaw kan kinaban sa Israel 2000 taon an uminagi. An debate nagpupuon kun iyo nang pinaguulayan an manongod sa bilog na pakabisto ki Hesus. Kadaklan na relihiyon nagtutukdo na si Hesus sarong propeta o sarong marahay na paratukdo o sarong matanos na tawo. An problema ta an Biblia nagtutukdo na si Hesus bako sana asin mas pa sa sarong propeta o sarong paratukdo o sarong matanos na tawo.\nSa libro ni C.S. Lewis na may titulong Mere Christianity nakasurat an mga minasunod: “Pinupurbaran ko na malikayan kan lambang saro na makataram kan sa patal na bagay manongod saiya [Hesus-Kristo]: ‘Handa akong akoon si Kristo bilang dakulang paratukdo, pero dae ko inaako an saiyang pabisto bilang Dios.’ Yan an sarong bagay na dae ta dapat sabihun. An tawo na saro sanang tawo asin magtaram kan mga bagay na tinaram ni Hesus dae pwedeng magin dakulang paratukdo. Kun bako siyang may deperensya – arog kan sarong tawo na nagsabi na siya sarong estrelyadong sugok – o kaya siya an demonyo kan impyerno. Dapat kang magpili. Ano ining Hesus na ini iyo an aki nin Dios o sarong tawo na may deperensya o mas malala pa. Pwede mo siyang apodon na patal, pwede mo siyang ludaan asin gadanon na garo demonyo; o magtiklod sa saiya asin apodon siyang Kagurangnan asin Dios. Dae kita magtubod na siya dakulang paratukdo sana. Dae kita niya tinukduan kaiyan, dae lamang.”\nNgunyan, ano an pabisto ni Hesus manongod sa saiyang sadiri? Ano an sabi kan Biblia manongod kun siisay si Hesus? Enot, hilingon ta an mga tataramon nin Hesus sa Juan 10:30, “Ako asin an Ama saro sana.” Sa enot na hiling, dae ta iisipon na ini pabisto ni Hesus bilang Dios. Pero kun hihilingon ta an nagin reaksyon kan mga Judio sa saiyang sinabi, “An mga Judio nagsirimbag saiya, ‘huli sa marahay na gibo dae mi ika ginagapo, kundi huli sa paglanghad; asin huli ta ika, na tawo nagpapakang Dios’” (Juan 10:33). Naintindihan kan mga Judio an sinabi ni Hesus bilang pagpabisto na siya Dios. Sa mga masunod na bersikulo, dae ni Hesus sinaway an mga Judio asin dae niya sinabihan na, “Dae ako nagsasabi na Dios ako.” Ini nagpapahiling na inaako talaga ni Hesus na siya Dios sa sinabi niya na, “Ako asin an Ama saro sana” (Juan 10:30). Saro pang ehemplo an Juan 8:58: “Si Hesus nagsabi sainda, ‘Sa katotoohan, sa katotoohan, ako nagsabi saindo, dae pa namundag si Abraham, iyo na ako!’” Liwat an reaksyon kan mga Judio iyo an gapuon siya (Juan 8:59). Pinapaisi ni Hesus an saiying sadiri na “Ako” bilang direktang aplikasyon kan pangaran nin Dios sa Lumang Tipan (Exodo 3:14). Tano ta liwat gustong gapuon kan mga Judio si Hesus kun dae siya nagtaram nin mga bagay na sa paghuna kan mga Judio pagbasang-basang, pag pabisto na siya Dios?\nSa Juan 1:1 sinasabi “an Tataramon iyo an Dios.” Sa Juan 1:14 nagsasabi “asin an Tataramon nagin laman.” Ini malinaw na nagpapahiling na si Hesus Dios na nagpakang laman. An disipulong si Tomas dineklara si Hesus na, “Kagurangnan ko, asin Dios ko” (Juan 20:28). Dae siya sinaway ni Hesus. Si Apostol Pablo ipinabisto siya bilang, “...dakulang Dios asin satong paraligtas na si Hesus-Kristo” (Tito 2:13). Si Apostol Pedro pareho man an sinabi, “dakulang Dios asin satong paraligtas na si Hesus-Kristo” (2 Pedro1:1). An Dios Ama saksi sa bilog na pagka Dios ni Hesus, “Alagad dapit kan Aki siya nagsasabi, ‘an saimong trono, O Dios, magdadanay sagkod lamang; Asin an cetro nin katanosan iyo an cetro kan saimong kahadean.” An mga propesiya kan Lumang Tipan ki Kristo nagpapaisi kan saiyang pagka Dios, “Huli ta sarong omboy na lalaki a ipinangaki satuya, sarong omboy na lalaki an itinao sa satuya; asin ta yaon sa saiyang abaga an gobyerno aapodon: asin aapodon an saiyang ngaran na Makangangalas, Parahatol, Makosog na Dios, Amang daeng katapusan, Prinsipe nin Katoninongan” (Isaias 9:6).\nAn argumento ni C.S Lewis sa pagtobod na si Hesus saro sanang marahay na paratukdo bakong ka ako-ako. Si Hesus malinaw na nag pabisto bilang Dios. kun si Hesus bakung Dios, siya nag puputik, asin dae siya pwedeng magin propeta, o matanos na tawo. Sa mga pag purbar na paindahan an mga sinabi ni Hesus, an mga modernong “iskolar” nagsasabi na an “tunay na Hesus kan kasaysayan” dae nagsabi na siya Dios arog kan sinasabi sa Biblia. Siisay kita na magkontra sa tataramon kan Dios manongod sa sinabi asin sa dae sinabi ni Hesus? Panong an “iskolar” magka igwa nin mas maray na kaaraman sa kun ano an sinabi asin dae sinabi ni Hesus kumpara sa mga nakaibahan ni Hesus na nabuhay, nagserbe, asin tinukduan mismo ni Hesus sa kinaban duwang ribong taon na an nakaagi (Juan 14:26)?\nAno ta napakahalaga kan kahapotan manongod sa totoong pakabisto ki Hesus? Ano an kahalagahan kun anu daw si Hesus Dios mananggad o bako? An pinaka importanteng rason tano ta si Hesus dapat Dios iyo ta kun bako siyang Dios, an saiyang kagadanan dae magigin igo tanganing bayadan an penalidad kan kasalan kan bilog na kinaban (1 Juan 2:2). Dios sana an pwedeng magbayad kan arug kadakulang kasalan (Roma 5:8; 2 Corinto 5:21). Si Hesus dapat Dios tanganing mabayadan niya an satuyang kautangan. Si Hesus kaipuhan man na magin tawo tanganing siya magadan. An kaligtasan makukua sana sa paagi nin pagtobod ki Hesu-Kristo. An pagka Dios ni Hesus iyo an rason tano ta siya lang an dalan kan kaligtasan. An pagka Dios ni Hesus an rason tano ta iprinoklamar niya na, “Ako iyo an dalan, asin an katotoohan, pati na an buhay: dae nin sisay na makakadolok sa Ama, kun bakong huli sako” (Juan 14:6).


Gapo (heolohiya) - Wikipedia\nAn Grand Canyon iyo pigbibilog nin mga gupit sa mga lebel nin sedimentaryong gapo.\nGapo na hale sa dagat.\nAn gapo (Ingles: rock) iyo an maski anong natural na solidong masa o agregado nin mga mineral o mineraloyd na materya. Pigkakategorisa ini sa paagi kan kaibanang mineral, an komposisyong kimikal asin an paagi kun pano ini nahaman. An mga gapo minabilog sa paluwas na solidong layer kan Kinaban, an crust, asin an kadaklan kan interyor kaini, pwera sa likidong panluwas na core asin pakete nin magma sa astenospero.\nAn mga gapo iyo harus nagugrupo sa tolong panginot na grupo: an mga igneyong gapo, sedimentaryong gapo, asin metamorpikong gapo. An mga igneyong gapo iyo nahahaman kapag naglipot an magma sa kadagaan, o naglipot an lava sa kadagaan o sa irarom kan kadagatan. An mga sedimentaryong gapo iyo nahahaman sa paagi nin diagenesis o lithification kan mga sedimento, na iyo nahahaman man sa paagi nin weathering, transportasyon, asin deposisyon nin mga yayaon na gapo. An mga metamorpikong gapo iyo nahahaman kapag an yayaon na gapo iyo napasairarom sa labing presyon asin temperatura—na iyo nangyayari, halimbawa, kapag nagkaigwa nin kolisyon sa mga kontinental na plato.\nAn siyentipikong pag-aadal nin karakter asin ginikanan kan mga gapo iyo inaapod na petrolohiya, na iyo esensyal na subdisiplina kan heolohiya.\nRocks sa Wikibooks\nIgwang relatibong medya para sa Mga gapo duman sa Wikimedia Commons\nAn diksyunaryong boot sabihon kan rock sa Wiktionary\nKinua sa "https://bcl.wikipedia.org/w/index.php?title=Gapo_(heolohiya)&oldid=212183"\nHuring binago an pahinang ini kaitong 22 Agosto 2021, alas 02:05.


Home / Camarines Sur / Iriga / Iriga City / News / 3ng oficiales kan Iriga City, tinanggal sa trabaho kan Ombudsman\n3ng oficiales kan Iriga City, tinanggal sa trabaho kan Ombudsman\nBicol Standard Monday, August 04, 2014 Camarines Sur, Iriga, Iriga City, News\nIRIGA CITY—Pigsugo kan Ombudsman na haleon sa trabaho an 3ng official kan ciudad na ini, huli sa pagkaimbuelto sa scandalo sa pagbakal nin likidong abono.\nSabi kan Ombudsman, an mga oficiales iyo sinda Iriga City Accountant Aida Estonido, Iriga City Agriculturist Edwin Lapuz, asin Iriga City Prequalification Bids and Award Committee (PBAC) Chairman Aldo Turiano.\nAn tulo napatunayan sa sahot na “dishonesty, grave misconduct, asin conduct prejudicial to the best interest of the service,” huli kan saindang participasyon sa overpriced na binakal na mga likidong abono.\nSi Ombudsman Conchita Carpio Morales nagsabi na an mga miembros kan PBA na sinda Estonido, Lapuz asin Turiano nagbalga sa Procurement Law.\nAn pagbakal kan Iriga City nin 789ng litros nin Young Magic Foliar Fertilizer sa Madarca Trading, nagresulta sa pagkalugi kan gobierno nin kantidad P2,787,191.\nNaaraman sa imbestigasyon na an presyo kan Young Magic Foliar fertilizer, P125 man sana an kada litro. Alagad, an bakal kaini kan Iriga City P3,800 an kada litro.\nAn Ombudsman nagsabi na sala si pagbidding kan nasambit na producto sa rason na igwa na nin pangaran kan brand kan gusto nindang bakalon.\nAn Ombudsman nagsabi na si Estonido asin Turiano, may pagkaaram asin participasyon, ta nagfirma sindang duwa kan pagrecibe asin inspection kan binakal na abono.\nSi Lapuz, nag report man sa PBAC na dapat hidaleon an pag supply kan likidong abono sa mga paraoma, maski mayo man nin naheling na urgente an pangangaipo kaini sa buhay asin propiodad.\nAn penalidad na pig imponir sainda dismissal, na igwang accessory na penalidad na pagcancelar kan saindang eligibility, forefeiture kan saindang retirement benefits, asin perpetual disqualification from holding public office.\nAn aspeto criminal pendiente pa sa Ombudsman.\nMientrastanto, ibinasura kan Ombudsman an sahot asin reclamo contra ki Jean Bongon, Jessie Abonite, Jose Cabanes, Amparo Olaso, Melchor Nacario asin Fernando Berina, sa rason na kulang nin evidencia.—BICOLSTANDARD.COM\n3ng oficiales kan Iriga City, tinanggal sa trabaho kan Ombudsman Reviewed by Bicol Standard on Monday, August 04, 2014 Rating: 5


Pagtraydor—Tanda na Nasa Huring mga Aldaw Na Kita!\nAn Torrengbantayan—Pag-aadalan na Edisyon | Abril 2012\nBASAHON SA Afrikaans Albanian Aleman American Sign Language Amharic Armenian (West) Bicol Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Colombian Sign Language Czech Danish Dutch English Español Estonian Ga Georgian Greenlandic Griego Haitian Creole Hapon Hiligaynon Hungarian Igbo Iloko Indonesian Italiano Koreano Latvian Lithuanian Luo Malagasy Malay Mizo Moore Myanmar Ndebele Norwegian Nzema Ossetian Pangasinan Papiamento (Curaçao) Persian Polish Portuguese Pranses Quechua (Bolivia) Rarotongan Romanian Ruso Russian Sign Language Samoan Sesotho (Lesotho) Setswana Seychelles Creole Shona Silozi Sinhala Slovak Slovenian Sranantongo Swahili Tagalog Tatar Tetun Dili Thai Tsonga Turkish Ukrainian Urdu Vietnamese\n“Kami nagin maimbod asin matanos patin dai mababasol.” —1 TES. 2:10, NW.\nHANAPON AN PANGENOT NA MGA PUNTONG INI:\nAnong nagpapatanid na mga leksion an manonodan niato sa pagtraydor ni Delaila, Absalom, asin Judas Iscariote?\nPaano niato maaarog an kaimbodan ni Jonatan asin Pedro?\nPaano kita makakapagdanay na maimbod sa satong agom asin ki Jehova?\n1-3. (a) Ano an sarong tanda na nasa huring mga aldaw na kita, asin ano an kalabot dian? (b) Anong tolong hapot an sisimbagon niato?\nANO AN pagkakaparareho ni Delaila, Absalom, asin Judas Iscariote? Sinda gabos dai nagin maimbod—si Delaila, sa lalaking namoot sa saiya na si Hokom Samson; si Absalom, sa saiyang ama na si Hadeng David; si Judas, sa Kagurangnan niang si Cristo Jesus. Sa lambang kaso, an maraoton nindang gibo nagtao nin grabeng kasakitan sa iba! Alagad taano ta maninigo kitang magin interesado digdi?\n2 Segun sa sarong autor, an pagtraydor saro sa pinakakomun na mga kaluyahan nin mga tawo ngonyan. Inaasahan niato iyan. Kan itao ni Jesus an tanda kan “pagtatapos kan sistema nin mga bagay,” sia nagsabi: ‘Papasaloiban nin dakol an kada saro.’ (Mat. 24:3, 10, NW) An ‘pagpasaloib’ nangangahulogan nin pagtao kan kapwa sa kaiwal, paagi sa pagigin bakong maimbod. An siring na pagtraydor o kawaran nin kaimbodan nagpapatunay na nasa ‘huring mga aldaw’ na kita, na dapit dian ihinula ni Pablo na an mga tawo magigin ‘bakong banal [“bakong maimbod,” NW] asin parapasaloib.’ (2 Tim. 3:1, 2, 4) Minsan ngani parateng ipinapaheling sa mga libro asin pelikula na kawiliwili asin romantiko an pagtraydor, sa totoong buhay nagreresulta iyan sa kolog asin pagsakit. Tunay nanggad, an pagtraydor tanda na nasa huring mga aldaw na kita!\n3 Anong mga leksion an manonodan niato sa Biblia manongod sa mga nagin bakong maimbod kaidto? Ano an puede niatong arogon na mga halimbawa nin mga nagin maimbod sa iba? Asin kiisay kita dapat na determinadong magdanay na maimbod? Helingon niato.\nNAGPAPATANID NA MGA HALIMBAWA KAN NAKAAGI\n4. Paano trinaydor ni Delaila si Samson, asin taano ta makababalde nanggad iyan?\n4 Enot, estudyare an traydor na si Delaila, na namotan ni Hokom Samson. Desidido si Samson na pangenotan an pakikipaglaban sa mga Filisteo para sa banwaan nin Dios. Tibaad huling aram kan limang prinsipe kan mga Filisteo na mayo man talagang maimbod na pagkamoot si Delaila ki Samson, inalok ninda si Delaila nin dakulang suhol tanganing aramon an sekreto kan pambihirang kosog ni Samson asin sa siring, magadan ninda ini. Inako kan mahanab na si Delaila an alok, alagad tolong beses na napornada an pagprobar niang aramon an sekreto ni Samson. Dangan, pigparapirit nia ini ‘kan saiyang mga tataramon asin pigpararibok nia.’ Sa katapustapusi, nauyam si Samson sagkod na garo gusto na niang magadan. Kaya, sinabi nia ki Delaila na dai pa lamang naputolan an buhok nia, asin kun puputolon iyan, mawawara an kosog nia. * Kan maaraman iyan ni Delaila, ipinaputol nia an buhok ni Samson mantang nagtotorog ini sa may paa nia, dangan itinao nia ini sa mga kaiwal kaini tanganing gibohon ninda ki Samson an ano man na gusto ninda. (Hok. 16:4, 5, 15-21) Makababalde nanggad an ginibo nia! Huli sana sa kahanaban ni Delaila, trinaydor nia an tawong namomoot sa saiya.\n5. (a) Paano masasabing dai nagin maimbod si Absalom ki David, asin ano an ihinayag kaiyan manongod sa saiya? (b) Ano an namatean ni David sa pagtraydor ni Ahitofel?\n5 Sunod, estudyare an halimbawa kan traydor na si Absalom. Huli sa grabeng pag-ambisyon, determinado siang agawon an trono kan saiyang ama na si Hadeng David. ‘Hinabon nguna ni Absalom an puso kan mga taga Israel’ paagi sa panunuyo sa sainda, na may katusohan na nanunuga asin mayo sa boot na nagpapahayag nin kapadangatan. Kinukugos asin hinahadokan nia sinda, na garo baga talagang interesado sia sa sainda asin sa mga pangangaipo ninda. (2 Sam. 15:2-6) Nadara pa ngani ni Absalom na kumampi sa saiya an pinagkakatiwalaan na amigo ni David na si Ahitofel, na nagtraydor asin uminayon sa pagrebelde. (2 Sam. 15:31) Sa Salmo 3 asin 55, ilinadawan ni David kun paano sia naapektaran kan siring na pagtraydor. (Sal. 3:1-8; basahon an Salmo 55:12-14.) Ipinaheling ni Absalom an pagbasangbasang nia sa soberaniya nin Dios paagi sa ambisyosong pagpakana asin hayag na pakipagkasapakat tumang sa hadeng ninombrahan ni Jehova. (1 Cron. 28:5) Sa katapustapusi, dai nagin mapanggana an rebelyon, asin nagpadagos sa paghade si David bilang an linahidan ni Jehova.\n6. Paano si Jesus trinaydor ni Judas, asin ano an nagin kaparehong kahulogan kan ngaran na Judas?\n6 Isip-isipa ngonyan an ginibo kan traydor na si Judas Iscariote sa Cristo. Kan iselebrar ni Jesus an huring Paskua kaiba an saiyang 12 apostol, sinabi nia sa sainda: “Sa katotoohan ako nagsasabi saindo, na an saro sa saindo magpapasaloib sako.” (Mat. 26:21) Paghaloyhaloy kan bangging idto, sinabi ni Jesus ki Pedro, Santiago, asin Juan sa hardin nin Getsemani: “Uya na an nagpapasaloib sako.” Tolos-tolos na uminabot si Judas sa hardin kaiba an mga kasapakat nia, ‘asin tolos siang nagdolok ki Jesus, asin nagsabi: “Tara, Rabbi!” asin hinadokan nia sia.’ (Mat. 26:46-50; Luc. 22:47, 52) ‘Ipinasaloib ni Judas an dugo na daing kasalan’ asin itinao nia si Jesus sa mga kaiwal ni Cristo. Asin ginibo iyan kan mahanab na si Judas para sa ano? Para sana sa 30 pidasong pirak! (Mat. 27:3-5) Poon kaidto, an ngaran na Judas nagin kaparehong kahulogan kan “traydor,” na nangorognang nanonongod sa saro na tinatraydor an katood nia. *\n7. Anong mga leksion an nanodan niato sa buhay ni (a) Absalom saka Judas asin (b) Delaila?\n7 Ano an nanodan niato sa nagpapatanid na mga halimbawang ini? Si Absalom asin Judas parehong nagadan sa makasusupog na paagi huli sa pagtraydor ninda sa linahidan ni Jehova. (2 Sam. 18:9, 14-17; Gui. 1:18-20) An ngaran na Delaila sagkod lamang nang ikokonektar sa pagtraydor asin sagin na pagkamoot. (Sal. 119:158) Mahalagang marhay nanggad na haleon niato an ano man na tendensiang mag-ambisyon nin sobra-sobra o magin mahanab, na maresulta sa pagkawara kan pag-oyon sa sato ni Jehova! May mas mapuersang leksion pa daw na makakatabang sa sato na haleon an makababaldeng ugale na pagkabakong maimbod?\nAROGON AN MGA NAGIN MAIMBOD\n8, 9. (a) Taano ta nanuga si Jonatan na magigin maimbod ki David? (b) Paano niato maaarog si Jonatan?\n8 An Biblia igwa man nin dakol na halimbawa nin mga maimbod. Estudyaran ta an duwa sa mga ini asin helingon niato kun ano an manonodan niato sa sainda. Pag-olayan nguna niato an saro na nagin maimbod ki David. Si Jonatan, an pinakamatuang aking lalaki ni Hadeng Saul, posibleng marhay na iyo an magigin kasalihid sa trono nin Israel. Alagad si David an pinili ni Jehova na magin sunod na hade nin Israel. Iginalang ni Jonatan an desisyon nin Dios. Dai sia nauri asin dai nia ibinilang na karibal si David. Imbes, nagin dayupot ‘an kalag ni Jonatan sa kalag ni David’ asin nanuga sia na magigin maimbod sia ki David. Itinao pa ngani nia ki David an saiyang gubing, espada, busog, asin paha, na sa paaging iyan tinawan nia ini nin onra nin pagkahade. (1 Sam. 18:1-4) Ginibo ni Jonatan an pinakamakakaya nia tanganing ‘mapakosog an kamot ni David,’ na isinasapeligro pa ngani an saiya mismong buhay tanganing idepensa si David ki Saul. Si Jonatan may kaimbodan na nagsabi ki David: ‘Ika maghahade sa Israel, asin ako an ikaduwa sa saimo.’ (1 Sam. 20:30-34; 23:16, 17) Bakong makangangalas na pagkagadan ni Jonatan, ipinahayag ni David an pagkamondo asin an pagkamoot nia ki Jonatan sa mamondong kanta.—2 Sam. 1:17, 26.\n9 Aram ni Jonatan kun kiisay sia maninigong magin maimbod. Sia lubos na mapagpasakop sa Soberano, si Jehova, asin lubos niang sinuportaran si David bilang an linahidan nin Dios. Siring man ngonyan, dawa kun dai kita matawan nin espesyal na pribilehio sa kongregasyon, maninigo tang gikan sa boot na suportaran an mga tugang na ninombrahan na mangenot sa sato.—1 Tes. 5:12, 13; Heb. 13:17, 24.\n10, 11. (a) Taano ta maimbod na nagdanay si Pedro ki Jesus? (b) Paano niato maaarog si Pedro, asin maninigo kitang mapahiro na gibohon an ano?\n10 An saro pang marahay na halimbawa na eestudyaran niato iyo an ki apostol Pedro, na nanugang magigin maimbod ki Jesus. Kan si Jesus maggamit nin piguratibong paglaladawan tanganing idoon an kahalagahan nin pagtubod sa madali na niang iatang na laman asin dugo, dakol sa mga disipulo nia an nabiglang gayo sa sinabi nia, asin binayaan ninda sia. (Juan 6:53-60, 66) Kaya, hinapot ni Jesus an saiyang 12 apostol: “Mabaraya man kamo?” Si Pedro an nagsimbag: ‘Kagurangnan, kiisay kami paduduman? Ika an igwa kan mga tataramon nin buhay na dai nin katapusan. Asin kami nagturubod asin nakakaaram na ika iyo an Banal nin Dios.’ (Juan 6:67-69) Nangangahulogan daw ini na lubos na nasabotan ni Pedro an gabos na sinabi pa sana ni Jesus manongod sa gigibohon niang pag-atang? Posibleng dai. Dawa siring, determinado si Pedro na magin maimbod sa linahidan na Aki nin Dios.\n11 Dai nangatanosan si Pedro na tibaad nasala sana an pagmansay ni Jesus asin sa huri, babawion Nia man sana an mga sinabi Nia. Mapakumbabang inako ni Pedro na yaon ki Jesus an ‘mga tataramon nin buhay na dai nin katapusan.’ Siring man ngonyan, ano an reaksion niato kun may nababasa kita sa satong Kristianong mga publikasyon hale sa ‘maimbod na pinaniwalaan,’ o mayordomo, na depisil masabotan o laen sa iniisip niato? Maninigo tang hingoahon na masabotan iyan imbes na asahan na sanang magkakaigwa nin pagbabago na oyon sa punto de vista niato.—Basahon an Lucas 12:42.\nMAGDANAY NA MAIMBOD SA SAINDONG AGOM\n12, 13. Paano puedeng mangyari an pagtraydor sa agom, asin taano ta dai puedeng idahelan an edad tanganing gibohon iyan?\n12 An ano man na pagtraydor maraot asin dai dapat pagtogotan na makaraot sa katoninongan asin pagkasararo kan Kristianong pamilya asin kongregasyon. Mantang nasa isip iyan, pag-olayan niato kun paano kita magdadanay na maimbod sa satong agom asin sa satong Dios.\n13 An pagsambay an saro sa pinakamakolog na pagtraydor. Rinaraot kan parasambay an kaimbodan nia sa saiyang agom asin itinatao nia sa iba an saiyang atension. An trinaydor na agom bigla na sanang nabayaan na nagsosolo—na garo baga nawaran nin direksion an saiyang buhay. Paano iyan nangyayari sa duwa na dating nagkakaminootan? Sa parate, nagpopoon iyan kun an mag-agom nagkakarinayoan nin boot. Ipinaliwanag ni Gabriella Turnaturi, sarong propesor sa sosyolohiya, na puedeng mangyari an pagtraydor kun dai na ginigibo kan mag-agom an bilog nindang makakaya tanganing mapakosog an saindang relasyon. An pagrayong ini nin saro sa saiyang agom nangyayari sa nagkapira dawa medyo nagkakaedad na sinda. Halimbawa, idiniborsio nin 50 anyos na lalaki an saiyang maimbod na agom, na 25 taon nang kasal sa saiya, tanganing makaibanan an nagustohan niang ibang babae. Inaapod ini kan nagkapira na midlife crisis, na garo baga normal sana ini sa mga nagkakaedad na. Minsan siring, imbes na ipangatanosan na dai iyan malilikayan, an talagang apod dian pagtraydor. *\n14. (a) Ano an saboot ni Jehova sa pagtraydor sa agom? (b) Ano an sinabi ni Jesus manongod sa kaimbodan sa agom?\n14 Ano an saboot ni Jehova sa mga nagbabaya sa saindang agom na mayo nin sono sa Kasuratan na dahelan? An satong Dios ‘anggot sa pagsuhayan [“pagdididborsio,” NW],’ asin naggamit sia nin magabat na mga tataramon sa mga nag-aabuso asin nagbabaya sa saindang agom. (Basahon an Malaquias 2:13-16.) Arog kan saiyang Ama, itinokdo ni Jesus na dai puedeng pahaleon o bayaan nin saro an inosenteng agom dangan gumawe na garo baga mayong nangyari.—Basahon an Mateo 19:3-6, 9.\n15. Paano mapapakosog nin mga may agom an kaimbodan ninda sa saindang agom?\n15 Paano mapagdadanay nin mga may agom an kaimbodan sa saindang agom? An Tataramon nin Dios nagsasabi: “Maggayagaya ka sa agom na babae [o lalaki] kan saimong pagkahoben” asin, ‘Kamti an gayagaya nin buhay na kaibahan mo an [agom na] saimong namomotan.’ (Tal. 5:18, NW; Par. 9:9) Mientras na nagkakaedad an mag-agom, dapat nindang gibohon an bilog nindang makakaya tanganing magdanay na makosog an saindang relasyon sa pisikal asin emosyonal na paagi. Ini nangangahulogan na aasikasohon ninda an lambang saro, tatawan nin panahon an lambang saro, asin magigin mas dayupot sa lambang saro. Dapat sindang magpokus sa pagpapadanay kan saindang pag-agoman asin kan relasyon ninda ki Jehova. Sa katuyohan na iyan, an mag-agom dapat na mag-adal kan Biblia na magkaibanan, regular na makikabtang sa ministeryo na magkaibanan, asin mamibi na magkaibanan para sa bendisyon ni Jehova.\nMAGDANAY NA MAIMBOD KI JEHOVA\n16, 17. (a) Paano an satong kaimbodan sa Dios puedeng mabalo sa laog kan pamilya asin kongregasyon? (b) Anong halimbawa an nagpapaheling na may marahay na mga resulta an pagkuyog sa pagboot nin Dios na umontok sa pakikiiba sa tiwalag na mga kapamilya?\n16 May mga miembro kan kongregasyon na nakagibo nin magabat na mga kasalan asin sinagwe nin estrikto ‘tanganing sinda magin marahay sa pagtubod.’ (Tito 1:13) Kinaipuhan na itiwalag an nagkapira huli sa saindang paggawe. Para ‘sa mga napatuod dian,’ nakatabang sa sainda an disiplina na ikabalik an marahay na relasyon sa Dios. (Heb. 12:11) Paano kun igwa kita nin kapamilya o dayupot na katood na natiwalag? Mababalo ngonyan an satong kaimbodan, bako sa tawong iyan, kundi sa Dios. Hineheling kita ni Jehova kun baga susunodon ta an saiyang pagboot na dai makiasosyar sa siisay man na tiwalag.—Basahon an 1 Corinto 5:11-13.\n17 Estudyare an saro sanang halimbawa na nagpapaheling kan marahay na resulta nin maimbod na pagsuportar nin pamilya sa pagboot ni Jehova na dai makiasosyar sa tiwalag na mga kapamilya. Sarong hoben na lalaki an tiwalag sa laog nin labing sampulong taon, na sa panahon na idto ‘dai nakiiba’ sa saiya an saiyang ama, ina, asin apat na tugang na lalaki. Kun beses, pinoprobaran niang umiba sa mga aktibidad ninda, alagad kaomaw-omaw na marigon an lambang kapamilya na dai nanggad makiasosyar sa saiya. Kan nakabalik na sia, sinabi nia na pirme niang hinahanaphanap na makaibaiba an saiyang pamilya, nangorogna kun bangging sia nagsosolo. Alagad, inadmitir nia na kun nakiasosyar sa saiya an pamilya nia nin dawa dikit sana, makokontento na kutana sia. Minsan siring, huling dai nakikomunikar sa saiya sa ano man na paagi an siisay man na kapamilya nia, an makosogon na pagmawot na makaiba sinda an saro sa nakamotibar sa saiya na ibalik an relasyon nia ki Jehova. Girumdomon an halimbawang ini kun natetentaran kang suwayon an pagboot nin Dios na dai makiasosyar sa tiwalag na mga kapamilya.\n18. Ano an determinasyon mo pagkatapos niatong repasohon an mga pakinabang nin kaimbodan asin an mga konsekuensia nin pagkabakong maimbod?\n18 Nabubuhay kita sa kinaban na lakop an pagtraydor asin pagkabakong maimbod. Pero, sa kongregasyon, igwa kitang halimbawa nin mga maimbod na puede niatong arogon. An saindang pamumuhay garo man sana nagtataram para sa sainda: “Kamo mga saksi, siring man an Dios, kun paano kami nagin maimbod asin matanos patin dai mababasol sa saindo na mga nagtutubod.” (1 Tes. 2:10, NW) Logod pirme kitang magdanay na maimbod sa Dios asin sa lambang saro.\n^ par. 4 An kosog ni Samson bakong hale sa buhok nia mismo, kundi sa isinisimbolo kaiyan, an saiyang espesyal na relasyon ki Jehova bilang Nazareo.\n^ par. 6 Huli kaini, an terminong “hadok ni Judas” nangangahulogan nin “akto nin pagtraydor.”\n^ par. 13 Para sa tabang kun paano aatubangon an pagkabakong maimbod nin agom, helingon an artikulong “Kun Paano Makakayanan an Pagtraydor nin Agom,” sa An Torrengbantayan na Hunyo 15, 2010, pahina 29-32.\nMaimbod si Pedro sa linahidan na Aki nin Dios dawa may mga nagbaya ki Jesus\nI-share I-share Pagtraydor—Tanda na Nasa Huring mga Aldaw Na Kita!\n‘Boot kan Aki na Ihayag an Ama’\nPapagdanayon na Bilog an Puso Para ki Jehova\nSetentang Taon na Pagkapot sa Gayad kan Gubing nin Judio\nSi Jehova Tataong Magligtas kan Saiyang Banwaan\nIniingatan Kita ni Jehova Para sa Kaligtasan\nNagigirumdoman Mo daw?\nText Mga opsiyon sa pag-download AN TORRENGBANTAYAN—PAG-AADALAN NA EDISYON Abril 2012\nI-share I-share AN TORRENGBANTAYAN—PAG-AADALAN NA EDISYON Abril 2012\nAN TORRENGBANTAYAN—PAG-AADALAN NA EDISYON Abril 2012


Nagkagaradan na pato hinilo bako sa virus sa hayop - DA\nPinara na kan opisina rehiyonal kan Departamento de Agricultura sa Bicol an pagtubod na posibleng tinamaan kan helang na bird flu an mga nagkagaradan na ataman na pato sa barangay San Isidro, Pamplona, Camarines Sur.\nAlagad sa inisyal na inbestigasyon kan Veterinary Office kan DA Bicol bakong huli sa avian influenza envez tuyong hinilo an mga ataman na pato ni Barangay Kapitan Dennis Tarusanan kan Brgy. San Isidro.\nIni an piglinaw ni Emily Bordado, regional information officer kan DA matapos magresponde tolos an saindang veterinary officer sa Barangay San Isidro nganing aramon an insidente.\nSa inbestigasyon igwang manokan an barangay kapitan alagad dai man nakadamay kun nagadan sa virus an pato. Huli kaini, mismo an kagsadiri kan hayop nagtutubod na tuyong hinilo an saiyang atamang na mga pato.\nAn DA nagdeclara na mayo nang caso kan bird flu sa Camarines Sur matapos enot nang nagkulpa tolos si pagbutwa kan virus sa hayop sa Sipocot asin Bula parejong sa Camarines Sur.\nAn mga vet officer sa LGUs padagos man giraray kan saindang surveillance asin monitoring sa posibleng maapektaran an mga poultry products sa mga ciudad asin provincia.\nAlertado na an mga vet officers sa LGUs sa Kabikolan matapos mawara naman si caso sa African swine fever sa mga ataman na orig.\nNangapodan liwat an DA Bicol na dapat maging alerto an mga nag-aataman nin pato maging sa mga industriya nin poultry na dai maging pabaya mag-report tolos sa mga vet officers. (dpa)


Buhay ni Jesus—Puon Pagkamundag Sagkod Pagkagadan | Istorya sa Bibliya\nPagkamundag ni Jesus Sagkod sa Kagadanan Niya\nSinugo an anghel na si Gabriel sa daragang si Maria. Sinabi kan anghel ki Maria na magkakaigwa ini nin sarong aki na maghahadi nin daing katapusan. An aking ini, si Jesus, namundag sa kuwadra asin dinalaw siya diyan nin mga pastor. Paghaloy-haloy, may mga lalaki hali sa Sirangan na giniyahan nin sarong bituon pasiring sa aking si Jesus. Maaaraman ta kun siisay an nagpasirang kan bituon na iyan, asin kun paano nakaligtas si Jesus sa paghihinguwang gadanon siya.\nKan 12 anyos na si Jesus, mahihiling ta siya na nakikipag-ulay sa mga paratukdo sa templo. Pakalihis nin 18 taon, binawtismuhan siya asin pinunan niyang itukdo sa mga tawo an manungod sa Kahadian nin Diyos. Tanganing tabangan siya sa gibuhon na ini, nagpili si Jesus nin 12 lalaki para magin mga apostol.\nNaggibo man si Jesus nin dakul na milagro. Pinakakan niya an rinibong tawo paagi sa pipira sanang sadit na sira asin diit na tinapay. Nagpaumay siya nin mga may hilang asin nagbuhay pa ngani nin mga gadan. Sa huri, maaaraman ta an dakul na nangyari ki Jesus kan ultimong aldaw kan buhay niya, asin kun paano siya ginadan. Nagtukdo siya sa mga tawo sa laog nin tulo may kabangang taon, kaya lampas nin kadikit sa 34 taon nin kasaysayan an laog kan KABTANG SAIS.\nMay dara siyang mensahe hali sa Diyos: Magkakaaki si Maria na iyo an magigin hadi sagkod lamang.\nTaano ta namundag sa sarong bahugan nin mga hayop an sarong magigin hadi?\nMga Lalaking Giniyahan nin Sarong Bituon\nSiisay an naggiya sa mago pasiring ki Jesus? Tibaad masurpresa ka sa simbag kaiyan.\nMay bagay na pigngangalasan sa saiya dawa an mga may edad na nagtutukdo sa templo.\nBinabawtismuhan ni Juan an mga parakasala, pero si Jesus dai nuarin man nagkasala. Taano ta binawtismuhan siya ni Juan?\nIpinahiling ni Jesus an sarong klase nin pagkamuot na nagin dahilan para maanggot siya.\nKaulay an Babayi sa May Bubon\nSa paanong paagi dai na nuarin man mapapaha an babayi huli sa tubig na itinatao ni Jesus?\nAramon an nagdadanay na kadunungan na makukua sa saiyang Sermon sa Bukid.\nNagbuhay si Jesus nin mga Gadan\nGamit an kapangyarihan nin Diyos, sinabi ni Jesus an duwang simpleng tataramon asin binuhay an aking daragita ni Jairo.\nPaagi sa milagrosong pagpapakakan sa ribo-ribo, anong mahalagang punto an pinatunayan ni Jesus?\nItinukdo ni Jesus sa mga apostol niya na dakul sindang manunudan bako lang manungod sa saradit na mga aki, kundi pati man mismo sa mga ini.\nAn Paagi nin Pagtukdo ni Jesus\nAn parabula ni Jesus dapit sa Samaritano na tataong makipagkapwa-tawo sarong halimbawa nin paagi nin pagtutukdo na mas parati niyang ginagamit.\nPagdatong ni Jesus Bilang Hadi\nSinabat siya nin dakulang grupo, pero bakong gabos nauugma kaiyan.\nSinasabi ni Jesus sa apat niyang apostol an manungod sa mga bagay na nangyayari sa panahon ta sa ngunyan.\nTaano ta tinugon ni Jesus an mga disipulo na iselebrar kada taon an espesyal na pamanggihan na ini?\nSi Jesus sa Hardin\nTaano ta trinaydor ni Judas si Jesus paagi sa hadok?\nKan ipako siya sa sarong harigi, nangako siya manungod sa paraiso.\nAramon kun taano ta nagadan si Jesus, kun ano an pantubos, asin kun ano an ginigibo ni Jesus ngonyan.\nI-share I-share Pagkamundag ni Jesus Sagkod sa Kagadanan Niya\nKabtang 6—Pagkamundag ni Jesus Sagkod sa Kagadanan Niya


Mga Panambiton ni Biyong << #Sarong Pagbalo | Untold Chronicles\nMga Panambiton ni Biyong << #Sarong Pagbalo\nSetyembre 25, 2013 Alphredite HD ✍\tMag-iwan ng puna\nSa primyadong kabanguihon na ini\nNa lambang saro sato nagkakatiripon\nBilang magturugang nagkakaburonyog\nTanganing ikurahaw an sarong toninong na tingog\nNin pagpadaba sa rona na satuyang guinikanan\nAsin danay na ini-erokan,\nMaw-ot kong maguing kasugpon kan sakuyang hinangos\nAn saindong daeng sukol na pagranga.\nUya ako, si BIYONG, danay na saindong padangat.\nHandang umatubang sa makukusog na duros nin habagat\nAsin maisog na panampilong nin balod\nTanganing saindong maguing kasurog.\nHematia nindo an sakuyang mga panambitan.\nNapadigdi ako laen para sa guiraray isaysay\nAn momentong namatean\nKan mismong makaulay ko si Lolo Undo\nKan uminaguing udma.\nAram nindo gabos, na duman sa puro-puro kan Hiyo-hiyo,\nMantang si aldaw kinakakan na kan kabanguihon,\nNaguin maisog an sakong boot na atubangon si Lolo Undo.\nNaguing masarig an sakong pagtubod\nNa dae nanggad ako papabayaan ni Gugurang.\nKaya ngani sa makusog na tingog\nSakong ikinukurahaw an sakuya na kapangganahan!\nSi Lolo Undo na minsan nindong kinakatakutan,\nHuto muyang makatalingkas sa pagkakagapos\nSa may dakulang gapo sa tampi kan daragsaan.\nEnot na Kabtang, Sarong Pagbalo\nPrevious PostManga KahaputanNext PostPagkamoot ni Gibal-ong << #Sarong Pagbalo


Magkapamilya nagtaragaan 4 gadan, suspechado nagsuko\nApat an gadan sa taragaan asin pambabadil sa iriwal kan familia sa daga sa barangay Beberon, San Fernando, Camarines Sur alas 7:00 nin aga mantang an suspechado na may tama man nin taga pugol na kan Municipal Police Station.\nAn madugong incidente nangyari kan Sabado, Deciembre 7 kan magkasarabatan an mga biktima asin suspechado na may darang armas na sundang asin badil.\nSi Police Cpl. Joker Mayores, imbestigador kan MPS San Fernando PNP binisto an mga biktima na sinda Miral Rentoria, 54 anyos; Alexander Rentoria, 62 anyos; asin Noel Rentoria, 64 anyos mientras an saro naman na suspechado na may tama man nin taga binawian man sana nin buhay na si Laurio Rentoria, 70 anyos.\nSinabi kan imbestigador dai nagduwa-duwa an familia kan mga biktima na idagos an pagplantiar nindang mga casong pang-gagadan sa corte contra ki Larry Rentoria, 38 anyos na saro sa mga suspechado.\nIgwa nang nagtaong testimoniya nganing atubangon kan suspechado an mga caso sa jusgado na nagsuko man sana sa pulis alagad may tama nin taga sa likod.\nAn ibang testigos na nagpahayag sa awtoridad an krimen nangyari kan magkaigwa nin mainit na diskusyonan sa iriwal sa daga an magtugang na sinda Lauro asin Alexander.\nSinabi pa na si Larry iyo an may bitbit nin dai pa maaraman na de calibreng badil asin nabadil kaini si Miral mantang an duwang biktima tinamaan nin nagkaperang beses nin tigbas kan matarum na sundang.\nAn iriwal kan magturogan enot nang dinara sa Barangay Capitan alagad dai nagkasurondo sagcod na nag-arabutan sa jusgado asin sa ngunian pendiente pa.